का एह देश में कवनो नियम कानून नइखे रहि गइल ? – Anjoria\nचौपाल देश आ समाज सरोकार\nका एह देश में कवनो नियम कानून नइखे रहि गइल ?\nदिसम्बर 24, 2010 भेदभाव वाली नीति, यूनियन बैंक, लुधियाना, सरकारी बैंक\nलुधियाना में यूनियन बैंक के दस गो शाखा बाड़ी सँ आ सगरी में मजदूरन खातिर एकही दिन सेवा दिहल जा रहल बा. दोसरा कवनो दिने अइले पर मजदूरन के दुत्कार के भगा दिहल जा रहल बा. उनकर रुपिया जमा नइखे कइल जात. ऊ बैंक के कवनो सेवा सप्ताह का बाकी दिन में ना ले सकस. लुधियाना में मजदूर कहला के मतलब बिहार भा यूपी के मजदूर समुझल कवनो बेजाँय ना कहाई. महाराष्ट्र में मनसे जवन कइलस तवना के ई कहि के माफ कइल जा सकेला कि ऊ राजनीतिक दल हऽ बाकिर एगो सरकारी बैंक के एह भेदभाव वाली नीति के जतना भर्त्सना कइल जाव कम होखी.\nएह दुर्भावनापूर्ण भेदभाव वाली नीति के खुलासा दैनिक जागरण मंगल का दिने कइलसि जवना का बाद चारो ओर से छिछि थूथू हो रहल बा. भोजपुरी समाज दिल्ली के अध्यक्ष अजीत दूबे एह घटना के भर्त्सना करत कहले बाड़न कि अइसनका बैंक के वहिष्कार करे के चाहीं आ ओहिजा से आपन खाता हटा लेबे के चाहीं. जालंधर में पूर्वांचल महासभा के सदस्य भारतीय रिजर्व बैंक के एगो माँग पत्र ओहिजा के एसडीएम के दिहले बाड़े कि ओह अधिकारियन का खिलाफ कड़ा कार्रवाई कइल जाव जवन एह तरह के घृणित फैसला लिहले बाड़न.\nभेदभाव वाली एह नीति के बाति तब सामने आइल जब एगो व्यवसायी अपना मजदूर के रुपया जमा करावे खातिर बैंक भेजलन. बैंक उनकर पइसा जमा करे से इन्कार कर दिहलसि. जब ऊ व्यवसायी बैंक शाखा में गइलन त बैंक अधिकारियन के कहना रहे कि मजदूरन खातिर बस एक दिन तय बा जहिया ऊ बैंक में आ सकेलें. काहे कि एकनी के मइल कपड़ा से बैंक के बाकी ग्राहकन के परेशानी होला. बैंक मैनेजर तरसेम जैन कहलसि कि अगर रउरा पइसा जमा करावे के बा त खुद जमा करा लीं ओह मजदूर से रुपिया ना लिहल जाई. एह निंदात्मक काम के यूनियन बैंक के जोनल मैनेजर जे एस सोढ़ियो सही ठहरवलन आ कहलन कि बैक के सगरी गाहक के ध्यान में राखत ई जरुरी बा.\nअब जवाब देबे के बारी रिजर्व बैंक आ वित्त मंत्री के बा जे बतावे कि देश में मजदूर आ धनी खातिर दू गो नियम कइसे बनावल जा सकेला ? अगर ना त एह अधिकारियन के बर्खास्त कर के सामाजिक सेवा करे के सजा देबे के चाहीं कि ऊ लोग मजदूरन का बस्ती में जा के सेवा देव. अगर वित्त मंत्रालय एह बाति पर कार्रवाई नइखे करत त मानल जा सकेला कि प्रणवो मुखर्जी एह नियम के समर्थन करत बाड़े.\nअँजोरिया का तरफ से एह घृणित फैसला के निंदा कइल जा रहल बा. जरुरत बा कि पूरा देश एह गरीब मजदूरन का साथ हो रहल अन्याय का खिलाफ एक जुट होखे. भाषा भा इलाकाई आधार पर देश में कवनो भेदभअव ना होखे के चाहीं.\nआदमिये ना सरकारो रोवले बाड़ी सँ प्याज का चलते\nबाजपेयी जी के जन्म दिन पर


सत्यमेव जयते - विकिपीडिया\nभारत के मोटो, "सत्य के ही बिजय होखे ला"\n“सत्यमेव जयते”, "Satyameva Jayate" (संस्कृत: सत्यमेव जयते "साँचे के जीत होला") प्राचीन भारतीय ग्रंथ मुंडक उपनिषद के एगो मंत्र हवे । भारत के स्वतंत्रता भेटला के बाद एकरा के भारत गणराज्य के राष्ट्रीय मोटो बीछल गइल। एकरा के राजचीन्हा के ठीक नीचे लिखल जाला। भारत के राजचिह्न आ ई वाक्य दुनों भारतीय करेंसी (रुपिया) के पछिला ओर छपल होला। एकरे अलावा केंद्र सरकार के दस्तावेज आ महत्वपूर्ण सरकारी दस्तावेजन पर राष्ट्रीय चीन्हा के साथ छापल जाला। भारत के राजचीह्न सम्राट अशोक के बनवावल सारनाथ के अशोक स्तंभ के ऊपरी मुकुट के कॉपी हवे।\n2 पापुलर अर्थ/चीन्हा\n2.1 अंगरेजी में\nएह वाक्य के उत्त्पत्ति परसिद्ध उपनिषद मुंडक उपनिषद के मंत्र संख्या 3.1.6. से लिहल गइल बाटे। पूरा मंत्र नीचा दिहल बाटे:\nयत्र तत् सत्यस्य परमं निधानम् ॥6॥\n'साँच बरमहल जीते ला'\n'साँचे के जीत होले*'\n'साँच के जीत होला, झूठ के ना'\nवैमये वेल्लम् (तमिल : வாய்மையே வெல்லும்)\nPravda vítězí ("Truth prevails",amotto of the Hussite movement and the official motto of Czechoslovak/Czech presidents)\nएह नारा के प्रचार प्रसार मुख्य रूप से पंडित मदन मोहन मालवीय द्वारा कइल गइल आ उहे एकरा के राष्ट्रीय स्तर पर परसिद्ध कइलें जब ऊ 1918 में भारतीय राष्ट्रीय कांग्रेस के दुसरा बे अध्यक्ष रहलें।\n↑ "Hindus laud Mick Jagger for singing in Sanskrit - Times Of India". Timesofindia.indiatimes.com. 2011-08-12. पहुँचतिथी 2012-05-23.\n↑ Department related parliamentary standing committee on home affairs (2005-08-25). "One hundred and sixteenth report on the state emblem of India (Prohibition of improper use) Bill, 2004". New Delhi: Rajya Sabha Secretariat, New Delhi: 6.11.1. पहुँचतिथी 2008-09-26. Cite journal requires |journal= (मदद)\n↑ (Radhakrishnan, The Principal Upanishads) - citations from Mehendale\nई लेख भारत सरकार की बारे में एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=सत्यमेव_जयते&oldid=698929" से लिहल गइल\nLast edited on 29 अगस्त 2021, at 09:32\nएह पन्ना पर आखिरी बेर संपादन 29 अगस्त 2021 के 09:32 बजे भइल रहल।


मिक्लाजुंग, पाँचथर - Gpedia, Your Encyclopedia\nनिर्देशांक: 26°56′N 87°40′E / 26.93°N 87.67°E / 26.93; 87.67निर्देशांक: 26°56′N 87°40′E / 26.93°N 87.67°E / 26.93; 87.67\n27 फागुन 2073 (बिक्रम सं॰)\n166.61 किमी2 (64.33 बर्गमील)\nमिक्लाजुंग नेपाल के प्रदेश संख्या 1 के पाँचथर जिला में एगो गाँवपालिका बा। नेपाल में नाया 744 स्थानीय प्रशासनिक इकाई लागू भइला के बाद से पुरनका समय के आरूबोटे, सरंगडांडा, रवि, कुरुंबा, लिम्बार, आ दुर्दिम्बा गाँव बिकास समीति (गाविस) सभ के मिला दिहल गइल आ एह गाँवपालिका के स्थापना भइल। एह गाँवपालिका के अब कुल 8 वार्ड में बाँटल गइल आ एकर कार्यालय पहिले के रवि गाविस के केंद्र पर रखल गइल बा। गाँवपालिका के कुल जनसंख्या 24715 बा आ कुल रकबा 166.61 वर्ग किलोमीटर बाटे।\n3 प्रशासनिक बिभाजन\nसाल 2017 में नेपाली इलेक्शन के समय भइल जनगणना के अनुमान अनुसार एह गाँवपालिका के कुल जनसंख्या 2,4715 रहल आ कुल रकबा 166.61 वर्ग किलोमीटर रहल। एकरा पहिले एह गाँवपालिका में शामिल गाविस सभ के अलग-अलग जनसंख्या के बिबरन सारणी में दिहल गइल बा:\n1. आरूबोटे 3,672\n2. सरंगडांडा 5,560\n3. रवि 4,200\n4. कुरुंबा 3,788\n5. लिम्बार 4,405\n6. दुर्दिम्बा 2,990\nमिक्लाजुंग गाँवपालिका के निर्माण से पहिले ई इलाका कई गो गाविस सभ में बिभाजित रहल जिनहन के आपस में बिलय क के ई गाँवपालिका बनावल गइल। ई गाविस सभ बा:\n↑ 1.0 1.1 1.2 "MOFALD List of Gaupalika" (PDF) (English में). पहुँचतिथी 2017-06-02.\n↑ 3.0 3.1 "नेपाल के राष्ट्रिय जनगणना 2011 (वि 2068) (गाविस तह)" (PDF). नेपाल सरकार. राष्ट्रिय योजना आयोग. 2012.\nमिक्लाजुंग, पाँचथर के आसपास के जगह\nकुम्मायक, फाल्गुनंद आ तुम्वेवा\nमोरंग आ इलाम जिला\nपाँचथर जिला के नगरपालिका आ गाँवपालिका सभ\n"https://bh.wikipedia.org/w/index.php?title=मिक्लाजुंग,_पाँचथर&oldid=583803" से लिहल गइल\nप्रदेश संख्या 1 के गाँवपालिका सभ


भोजपुरी सिनेमा के प्राण हउवन संजय पांडे – Anjoria\nJuly 27, 2011 Editor मनोरंजन 0\nभोजपुरी सिनेमा के प्राण मानल जाये वाला चर्चित खलनायक संजय पांडे गारी सुन के खुश होले काहे कि कवनो खलनायक खातिर इहे सबले बड़का अवार्ड होला. पिछला दिने गोरखपुर में पत्रकारन का साथ मेनका थियेटर में आपन फिलिम ‘औलाद’ देखे गइल संजय पाण्डे के मौजूदगी का बारे में दर्शक अनजान रहले. फिलिम का क्लाइमेक्स में जब निरहुआ संजय पांडे के जम के पिटाई करत रहले त दर्शक खुश होत रहले आ कुछ लोग संजय के गरियावतो रहल. पत्रकारन के सलाह रहे कि संजय के धीरे से सरक लेबे के चाहीं काहे कि दर्शक उनुका से नाराज बाड़े. ई सलाह सुन के संजय हँस पड़ले. बाद में जब दर्शक संजय पाण्डे के थियेटर से निकलत देखले त उहे दर्शक जे कुछ देर पहिले उनुका के गरियावत रहले खुशी से झूमे लगले. एगो दर्शक नदीम खुश हो के कहलस कि आप त भोजपुरिया सिनेमा के प्राण हईं. हम आपके हर सिनेमा देखीलें.\nसंजय पाण्डे अपना प्रशंसकन के आटोग्राफ दिहले आ कुछ लोग उनुका साथे फोटुओ खींचवावल. संजय पाण्डे का बारे में कहल जाला कि ऊ जवने फिलिम में होखेले तवने सुपर डूपर हिट हो जाले. साल 2010 के हिट फिलिम ‘दिवाना’, ‘लहरिया लूटा ए राजा’, ‘सईंया के साथ मड़इया में’, ‘सात सहेलियां’ अउर ‘देवरा बड़ा सतावेला’ का बाद एहू साल 2011 में संजय पाण्डे के रिलीज चारो के चारो फिलिम सुपर डुपर हिट भइल बाड़ी सँ. ‘दिलजले’, ‘होत बा जवानी जियान ए राजा जी’, ‘दुश्मनी’ आ ‘नाग नगीना’ एह साल के सबले बड़ हिट फिलिमन में शामिल बाड़ी सँ. संजय पांडे के एह साल अबही आवे वाली फिलिमन में निर्माता जे.पी. सिंह के ‘बजरंग’ आ निर्माता जितेश दुबे के ‘यादव पान भंडार’ खास बाड़ी सँ.


टटका खबर, मंगल, वैशाख अँजोरिया षष्ठी, 2078 विक्रमी – टटका खबर\nMay 18, 2021 आँध्र प्रदेश. कृष्णम राजू, जौनपुर, देवरिया, पश्चिम बंगाल, भदोही, महँगाई दर, शेयर बाजार, श्रीनगर, सीबीआई\nकाल्हु के दिल कोलकाता तृणमूल कांग्रेस के लंगटई देखलसि जब सीबीआई ममता सरकार के दू गो मंत्रियन – फरहाद हकीम आ सुब्रत बनर्जी – का साथही कोलकाता के मेयर रहल सोवन चटर्जी आ विधायक मदन मित्रा के नारदा मामिला में गिरफ्तार क लिहलसि. गिरफ्तारी के खबर सुनते टृणमूलिया निजाम पैलेस में सीबीआई मुख्यालय पर धावा बोल दिहलें. मुख्यमंत्री ममता बनर्जिओ खबर पावते मुख्यालय चहुँप के बवाल काटे लगली. कहली कि एह लोग के गिरफ्यार कइले बाड़ लोग त हमरो के गिरफ्तार कर लोग. कहली कि एह मामिला में एह लोग के गिरफ्तार करे के अनुमति दीहल राज्यपाल के अधिकार में ना हो के स्पीकर का अधिकार में होला आ स्पीकर से अनुमति नइखे लीहल गइल. जाने जोग बा कि चुनाव का बाद अबहीं ना त प्रोटेम स्पीकर बाड़ें ना स्पीकर के चुनाव भइल बा. एह हालात में राज्यपाल का हाथ में अनुमति देबे के अघिकार रहुवे.\nबाद में अउरी उलट फेर देखे के मिलल जब सीबीआई के विशेष अदालत चारो आरोपियन के जमानत दे दिहलसि. एकरा बाद सीबीआई कोलकाता हाई कोर्ट में गोहार लगवलसि जहाँ जमानत पर स्टे लाग गइल. अब एह मामिला के सुनवाई 19 मई के होखी.\nएह पूरा प्रकरण में साफे लउकल कि ममता सरकार संवैधानिक जिम्मेदारी नइखे मानत आ राज्यपाल मजबूरन एकर रिपोर्ट देर सबेर राष्ट्रपति का लगे भेजबे करीहें.\nचक्रवाती तूफान ताउते काल्हु गुजरात का तट पार कर लिहलसि. एकरा प्रकोप से गुजरात, कर्नाटक, गोवा, महाराष्ट्र राज्यन में भीषण तबाही होखे के खबर बा. अगवाह जालकारी रहला का चलते डेढ़ लाख से बेसी लोग के बचा के दोसरा इलाका में चहुँपावल दीहल गइल बा. एहसे जान के अधिका नुकसान नइखे भइल बाकिर माल के नुकसान बहुते भइल बा.\nआँध्र प्रदेश में हिन्दुवन के निर्बाध धर्मान्तरण का खिलाफ आवाज उठाएवाला सांसद के आर कृष्णम राजू के ओहिजा के ईसाई मुख्यमंत्री जगन रेड्डी के सरकार गिरफ्तार करवा के उनुका पर अत्याचार कर रहल बिया. सुप्रीम कोर्ट में गोहार लगवला का बाद अदालत आदेश दिहलसि कि कृष्णम राजू के मेडिकल जाँच सिकन्दराबाद के सैनिक अस्पताल के मेडिकल बोर्ड से हाई कोर्ट के एगो न्यायाधीश का मौजूदगी में करवावल जाय.\nदेवरिया के शहर कोतवाली इलाका से पांच गो बदमाशन के गिरफ्तार क के ओहनी का कब्जा से चोरी के ट्रक आ चार किलो चरस बरामद कइलसि पुलिस.\nबलिया जिला के चितबड़ागांव इलाका के नगपुरा गाँव के अपना प्रेमिका से मिले चहुँपल प्रेमी के घरवाले पकड़ लिहलें आ ओकरा के अतना पीटलें कि ओकर मौत हो गइल.\nभदोही जिला के शहर कोतवाली इलाका के नयनपुर गाँव में एगो हादसा में ट्रैक्टर से धक्का लगला से बाइक सवार मरद मेहरारु घवाहिल हो गइलें. एकरा बाद खिसियाइल लोग ट्रैक्टर में आग लगा दीहल.\nजौनपुर में केराकत के थाना प्रभारी के कर्तव्य पालन में लापरवाही आ एगो जिला बदर अपराधी से साँठगांठ करे का आरोप में तत्काल प्रभाव से हवत क्राइम ब्रांच में भेज दीहल गइल बा.\nजौनेपुर जिला के सरपतहां इलाका के जमदरा गाँव के एगो लइकी के गला रेत के हत्या कर दिहलें स अज्ञात अपराधी जबकि परिवार के बाकी लोग बरामदे में सूतल रहुवे.\nजम्मू-कश्मीर में श्रीनगर का बाहरी इलाका में काल्हु सोमार का दिने तलाशी आ घेराबंदी अभियान का दौरान मुठभेड़ में सुरक्षा बल अल-बद्र के दू गो आतंकियन के जहन्नुम भेज दिहलें.\nकच्चा तेल, आ कच्चा माल के दाम बढ़ला का चलते अप्रैल 2021 में थोक महँगाई बढ़ के 10.49 प्रतिशत हो गइल बा.\nशेयर बाजारों में काल्हु सोमार का दिने जबरदस्त तेजी देखल गइल. सेंसेक्स 848 अंक आ निफ्टी 245 अंक बढ़ के बन्द भइल. अमेरिकी बाजार में काल्हु मामूली गिरावट आइल बाकिर आजु ओहिजा के बाटदा बाजार का साथही सिंगापुर एक्सचेंज में निफ्टी50 के बायदा कोरोबार में जोरदार तेजी से शुरुआत भइल बा. अमुमान बा का आजुओ देश के शेयर बाजार गैप अप खुलीहें आ जोरदार लिवाली रही.


सोते समय मुंह से लार निकलना कहीं कोई बीमारी तो नही ? जानिए छुटकारा पाने के उपाय - www.Hindikhabar.in\nHome Health सोते समय मुंह से लार निकलना कहीं कोई बीमारी तो नही ? जानिए छुटकारा पाने के उपाय


बॉलीवुड के पहिलका डांसिग क्वीन रहली कुक्कू – टटका खबर\nबॉलीवुड के पहिलका डांसिग क्वीन रहली कुक्कू\nपुण्यतिथि 30 सितंबर के अवसर पर\nभारतीय सिनेमा जगत मे अपना नाचे के शैली आ दिलकश अदा से दर्शकन के दीवाना बनावे वाली ना जाने कतना अभिनेत्री भइली बाकिर चालीस का दशक में एगो अइसनो अभिनेत्री अइली जिनका के डांसिग क्वीन कहल जात रहे बाकिर आजे के नवही शायदे उनकर नाम जानत होखीहें. ओह समय शोहरत के बुलदी छए वाली एह अभिनेत्री के नाम रहल कुक्कु.\nकुक्कू के असल नाम रहे कुक्के मोरे आ इबकर जनम साल 1928 मे भइल रहे. चालीस का दशक मे फिल्म .लैला मजनू.से कुक्कू इंडस्ट्री मे डेग धइली. एह फिलिम में इनका समूह नृत्य में नाचे के मौका मिलल रहे. एकरा बाद साल 1945 मे रिलीज फिलिम “मन की जीत” मे कुक्कू के फेर नाचे के मौका मिलल आ एह नाच के बोल रहे “मेरे जोबन का देखा उभार”.\nसाल कुक्कू बतौर अभिनेत्री “अरब का सौदागर” में आ साल 1947 मे “सोना चांदी” मे काम कइली. दुर्भाग्य से दुनु फिलिम टिकट खिड़की पर पीटा गइली स. एकरा बावजूद कुक्कू पर फिलिमावल गीत दर्शकन के नीक लागल रहे.\nसाल 1948 मे कुक्कू महबूब खान के फिलिम “अनोखी अदा” मे काम कइली आ एह फिलिम के सफलता का बाद कुक्कू फिल्म इंडस्ट्री मे डांसर का रूप मे जम गइली आ आपन एगो पहिचान बनावे में सफल हो गइली.\nसाल 1949 मे कुक्कू निर्माता निर्देशक राजकपूर के बैनर तले बनल फिलिम “बरसात”. मे काम कइली. एह फिलिम में मुकेश के आवाज मे उनका पर फिलिमावल गीत “पतली कमर है तिरछी नजर है” ओह घरी के सुनेवालन का बीच क्रेज बन गइल रहे.\nसाल 1951 मे कुक्कू के एक बेर फेर राजकपूर के फिलिम “आवारा”. मे काम करे के मौका मिल. एह फिलिम में कुक्कू पर फिलिमावल गीत “एक दो तीन आजा मौसम है रंगीन” . आजुओ सुने वालन के झूमा देला.\nसाल 1954 मे किशोर शाहू के बहुचर्चित फिलिम “मयूर पंख” मे गीत.संगीत के अनेके प्रसंग देखावल गइल आ एहमें कुक्कू के गीतो शामिल कइल गइल. उनुका पर एह फिलिम मे एगो अइसन नृत्य फिलिमावल गइल जवना में बस संगीत रहे कवनो बोल ना. तबहियो ई नृत्य देखे वालन के रोमांचित कर दिहले रहे.\nसाल 1952 मे महबूब खान के बनावल ई फिलिम हिंदुस्तान मे बनल पहिलका टेक्नीकलर फिलिम रहे आ एह पर खूबे खरचा भइल रहे. दिलीप कुमार, प्रेमनाथ, आ नादिरा के मुख्य भूमिका वाली एह फिलिम के पूरा दुनिया में एक साथ रिलीज कइल गइल रहे.\nपचास के दशक मे कुक्कू के लोकप्रियता के आलम ई रहे कि जब फिलिम के पहिला झलक देखावल जाव त लोग पूछे कि एहमें कुक्कू कहाँ बाड़ी. बाद में कुक्कू के ओह फिलिम में ले लिहल जाव आ उनुका पर एगो दूगो गीत जरूरे फिलिमावल जाव.\nकुक्कू के नया नया डिजाइन के फैशेनबल चप्पल पहिने के शौक रहल जबे कबो ऊ फिल्म स्टूडियो मे डिजानइनर चप्पल भा जूता पहिर के आवस त देखे वाला लोग उनुका के देखते रहि जाव. कहल जाला कि कुक्कू का लगे तरह तरह के डिजाइन के नाहियो त पाँच हजार जोड़ी चप्पर रहुवे. बाद में आइल मशहूर नृत्यांगना हेलेन के इंडस्ट्री मे जमावे में कुक्कू अहम भूमिका निभवली. उनुके सिफारिश से हेलेन के शबिस्तान आ फेर आवारा फिलिमन में समूह नृत्य में शामिल होखे के मौका मिलल रहे.\nसाल 1945 से 1965 ले कुक्कू फिल्म इंडस्ट्री पर एकछत्र राज कइली. ऊ कबो बिआह ना कइली. बाद में कु्क्कू के कैंसर हो गइल आ एह गम में ऊ शराब पीए लगली.\nफिल्म इंडस्ट्री मे करीब बीस साल ले आपन जगह बनवले राखे वाली कुक्कू 30 सितंबर 1981 के एह दुनिया के अलविदा कह गइली.\nउनकर याद राखे वाली फिलिमन में से कूछ के नाम ह .विद्या, शबनम, पतंगा, पारस, अंदाज, .हमारी बेटी,खिलाड़ी, आरजू, बावरे नैन, शबिस्तान, हलचल, मिस्टर एंड मिसेज 55, यहूदी, फागुन, चलती का नाम गाड़ी, गैबलर, मुझे जीने दो वगैरह रहली स.\nTags: कुक्कू, डांसिग क्वीन\n«« अबही अबही\nचारा घोटाला में छठवां बेर जेल गइलन लालू »»


दस दिन का गैरहाजिरी का बाद – टटका खबर\nदस दिन से कुछ कारणवश टटका खबर ना दिहल जा सकल आ आजु जब अइनी त कवनो खास अफसोसो ना लागल काहे कि केहू के कवनो कमी ना बुझाइल. देखत बानी कि कवनो शिकायत, कवनो कमेंट नइखे दिहल गइल एह बीच.\nहमरा ई बाति बढ़िया से मालूम बा कि टटका खबर पर कवनो नया खबर ना मिले काहे कि एकर स्रोत पहिले से आम जानकारी में आ चुकल खबरे होले. टटका खबर के मकसद खबर चहुँपवला से बेसी एह बाति के होला कि पाठक तात्कालिक खबर के भोजपुरी में पढ़े के आनन्द ले सकसु. दोसरे एही बहाने एकरा के हम अपना ब्लॉग का तरह इस्तेमाल करीले.\nएह सब का बावजूद टटका खबर पर खबर चुने में पर्याप्त समय आ मेहनत लागेला. कई गो माध्यम से खबर चुनके एह पर दिहल जाला जवन भोजपुरिया माइन्डसेट खातिर उचित लागे. आ जब एकर कमी केहू के ना खले तब सोचे के मजबूर होखे के पड़ेला कि एह खण्ड पर मेहनत कइल जाउ कि ना. हालांकि अइसन नइखे कि लोग टटका खबर पढ़े ना आवे. लोग त रोजे आवेला, एहू बीचे आवत रहल बा बाकिर केहू के एकर कमी ना खटकल, भा लोग शिकायत कइल जरूरी ना समुझल.\nआशा बा कि पाठक लोग एह खबरन पर आपन टीका टिप्पणी नियमित रुप से कइल करी जवना से हमार उत्साह बनल रहो.\nखैर, चलीं हम अपना काम में लागीं. बाकी सब कुछ रउरा सभे के मरजी !\nखबर बिटोरे वाला, टटका खबर


पूर्व वित्त मंत्री बने अइलन करोड़पति – Anjoria\nJul 21, 2011 के बनी करोड़पति, यशवंत सिन्हा\nदेश के पूर्व वित्त मंत्री यशवन्त सिन्हा अबकी हफ्ता महुआ टीवी पर शुक, २२ जुलाई, का दिने देखावल जाए वाला, गेम शो के बनी करोड़पति के खास एपिसोड में एंकर शत्रुघ्न सिन्हा का सामने वाला हॉट सीट पर बइठे जा रहल बाड़न. साथ में रहीहे उनुकर श्रीमती नीलिमा सिन्हा. एपिसोड के शुरुआत स्वतंत्रता सेनानी बाल गंगाधर तिलक आ चन्द्रशेखर आजाद के चरचा से होखी काहे कि २३ जुलाई चन्द्रशेखर आजाद के जन्मदिन हवे. यशवंत सिन्हा पहिला बेर कवनो टीवी शो में शामिल होखीहें. शो का बारे में बतावत शत्रुघ्न सिन्हा कहीहे कि ई आम आदमी के खेल ह. यशवंत सिन्हा इहो जानकारी दीहे कि ऊ दू गो चैरिटी संस्था “प्रयास एजुकेशन” आ अपना माई का नाम पर स्थापित “धना देवी चैरिटेबल ट्रस्ट” खातिर खेलीहें आ जवन ईनाम मिली तवन ओही दुनु संस्था के दे दिहल जाई.\nशो का दौरान यशवंत सिन्हा अपना ठुढी पर पड़ल निशान का बारे में बतावत शत्रुघ्न सिन्हा के निशान का बारे में पूछ दीहें. शत्रुघ्न सिनहा बतइहे कि निशान तब पड़ल जब ऊ अपना लड़िकाई में मामा के शेविंग रेजर से आपन दाढ़ी बनावत रहले. अलग बाति कि शत्रुघ्न सिन्हा के बेटी कह देले कि रेखा आंटी के कटला के निशान ह !\nयशवंत सिन्हा बतइहे कि कुछ बढ़िया कइल चाहत रहले त सिविल सर्विस छोड़ राजनीति में उतर गइलन आ राजनीति में उनुकर सफलता बतावत बा कि आजुओ देश का राजनीति में प्रोफेशनल लोग खातिर जगहा खाली बा. शत्रुघ्न सिन्हा उनुका बाति के वजन बढ़ावत कहीहे कि अगर बढ़ियका लोग राजनीति में ना आई त खराब लोग के शासन में घुट घुट के जियही पड़ी. बातचीत में यशवंत सिन्हा आ शत्रुघ्न सिन्हा दुनु जने बताई लोग कि एक जमाना में ऊ लोग अटलजी का साथे होली खेलत रहे.\nशो का अंत में यशवंत सिन्हा आ नीलिमा सिन्हा एगो गीतो गाई ‘कदम कदम मिलाये जा, खुशी के गीत गाये जा, ये जिंदगी है कौम की तू कौम पे लुटाये जा’.\nएह एपिसोड के प्रसारण शुक २२ जुलाई के रात नौ बजे से कइल जाई.


मुजरा - जनकदेव जनक - मैना: भोजपुरी साहित्य क उड़ान (Maina Bhojpuri Magazine)\nHome जनकदेव जनक Katha मुजरा - जनकदेव जनक\nमुजरा - जनकदेव जनक\nहम डीएन हाई स्कूल जनता बाजार से बदली करा के भगवानपुर हाई स्कूल में आ गइल रही. इहां छात्र छात्रन के बीच खुश रही. एक महीना कइसे बीत गइल ,हमरा कुछो ना पता चल पावल. स्कूल का अनुशासित वातावरण अच्छा लागल. नया मास्टर के प्रति विद्यार्थियन के मधुर संबंध आ अज्ञाकारी सुवभाव मन भावन लागल. स्कूल के अचार बेवहार पर मह निहाल रहीं. गुरू चेला के बीच अनूठा स्नेह आ पियार देख के स्कूल के हेडमास्टर शंकद दयाल ठाकुर प्रसन्न रहीं.\nजाड़ा के मउसम रहे. आसमान में बदरी घेरले रहे. एही बीच कभी -कभी पछिया हवा तेज हो जाव. जेकरा कारण रह रह के देह हाथ में कंप कंपी समा जाव. तीर खानी चुभत ठंढा बेयार के सामना कोट आ स्वीटर ना कर पावे. एही से सभे जड़ा के गुलाबी घाम के इंतजार में टकटकी लगवले रहे. एका एक बादरन से लुका छिपी खेलत सूरृरूज भगवान झंकलें. घाम उगत देख के मैदान में खेलत छोट छोट लइकन आपन हाथ जोड़ा के नाचे लगले आएक स्वर में आपन कोरस अलापे लगले.....\nरामजी रामजी घाम कर\nसुगवा सलाम कर,\nतोहरा बालकवा के जोड़ लागता\nपुअरा फूकी फूंकी बाड़ें सभे तापत....\nस्कूल के फुलवारी में कुरसी लाग गइल.हेडमास्टर साहब के साथे स्कूल के मास्टर लोग बइठल रहे आ जड़ा के मजा लेत रहे. तभीये साइकिल पर सवार होके 14-15 गो लइका अइलें. आपन आपन साइकिल स्टैंड पर खड़ा करके हमरा के प्रणाम कइलें. ओह लोग के देख के हेडमास्टर साहब एसडी ठाकुर पूछ बइठनी,\n‘तू लोग कहवां से आवत बाड़? कुछों काम बाटे का? ’\n‘ सर, सर ....‘ एगो लइका कुछ कहे के चहलस.\n‘हां-हां बोल, केकरा से काम बाटे? मैट्रिक के फारम भरवाये के बाटे का? ’\n‘ना सर, हमनी के अभय दुबे जी के पुरान छात्र हईस. डीएन हाई स्कूल जनता बाजार से आइल बानीस. ’\n‘अच्छा, दुबेजी के चेला हउव लोग. तोहरा लोगिन के गुरू भक्ति देख के मन खुश हो गइल. के कहत बाटे कि आज काल्ह गुरु चेला के संबंध खराब हो रहल बा. तोहरा सभ के बढ़िया बेवहार देख के मन अघा गइल. अच्छ , दुबे जी से बात कर लोग . हम आपन क्लास कके आवत बानी. तोहरे नीयर लोग अपना जिनगी मेें तरक्की आ प्रगति करेला. ’ एतना बोल के हेडमास्टर साहब अपना क्लास के तरफ बढ़ गइनी.\nहेडमास्टर साहब के गइला के बात डबडबाइल आंख से राजेश हमारा के देखलस आ धधा के हमरा गोड़ पर गिर पड़ल आ गोड़ पकड़ लेलस. ओकरा आंखी से टप टप लोर चुए लागल. उ एकाएक रोअत बोल पड़ल.‘ सर, हमरा के माफ कर दीहीं. रअरा साथे हम बहुते बड़हन गलती कर देले रहीं.’\n‘ हां सर, राजेश के माफ कर दीहीं, अनुशासनहीनता के आरोप में ई स्कूल से निकाल दिहल गइल बाड़ें. राउर मदद ना मिली त ई मैौट्रिक के परीक्षो ना दे पइहें.’\n‘अरे राजेश उठ उठ, नेक काम में देर होला, अन्हेर ना होला. तोहार भविष्य उज्जवल बाटे. आरे काहे रोअत बाड़. देर से अइल-अ बाकिर दुरूस्त अइल-अ. ’ हम राजेश के उठावत कहनी.\n‘सर,हमरा दुख बाटे कि हमरे कारन रउरा बदली करा के इहवां आ गइनी. अब वापस लवट चलीं. हमनी के आग्रह करे आइल बानीस!‘ राजेश आपन लोर पोछत कहलस.\n‘ आ रे रे , अइसन बात नइखें, हम निजी कारन से बदली करवले बानी. तोहरा लोग के इच्छा बाटे त हम फेरू ओहीजा आवे के कोशिश करब. ’\nविद्यार्थियन के वापस लवट गइला के बाद हमरा मन भावना के सागर में डूब गइल. हमरा साथे कइल राजेश के दुरबेवहार एकाएक दमाग में उभरे लागल. हम अपना स्कूल के कार्यालय में बइठल विद्यार्थियन के कॉपी जांचत रही. ओही समय स्कूल के चपरासी मंटू अंदर घुसल आ बोललस,‘ सर, रउरा से केहूं मिले के चाहत बाटे. ’\n‘अच्छा, अंदर भेज द. ’ कॉपी जांचत हम बोलनी.\n‘नमस्कार नमस्कार!’ जानल पहचानल आवाज सुनके आपन नजर कापी से हटा के सामने देखनी. भगवान पुर हाट के लछुमन तिवरी जी रही. जे चक चक धोती कुरता के ऊपर करिया बंडी पहिरले खड़ा रहीं. उहां के कान्हा पर लाल टेस चेकदार गमछाो रहे. जवन एकदम झकास लागत रहे.\n‘आरे तिवारी जी , आई आई . एने के राहता कइसे भूल गइनी ह . कुरसी पर बइठीं.’ हम तिवारी जी के देखते उठ के खड़ा हो गइनी आ उहां के बइठे खातिर निहारा कइनी.\n‘ का बताई दुबे जी, बड़ लड़का रमेश बाबू के शादी के दिन ठीक हो गइल बाटे. नाच-शामियाना, टेंटे बैंड बाजा, डोली -पालकी, हाथी घोड़ा के साटा बायना बांधे खातिर जेने तेने बंवड़ेरा नियर नाचत फिरत बानी. सुननी ह कि जनता बाजार में गिरि बाबा के नाच बड़ा बढि़या बाटे. रउरा चलीं, तानी साटा बंधवा दीही.’\n‘ आरे तिवारी जी , हमरा के साटा बायना के चक्कर में काहे के डालत बानी. हम सीधा सादा आदमी , भला नाच के हाल का जानी. हमार सलाह मानी त जनता बाजार के थानेदार डीएन पांडेय के पास चलीं. उहवां से भेट हो जाई तो समझी आम के आम आ गुठनी के दाम मिल जाई.\n‘रउरा का कहे के चाहत बानी, हमरा समझ में नइखे आवत. ’ लछुमन तिवारी अनजान व्यक्ति नियर बोल पड़नी.\n‘हमार मतलब बा कि महंगा नाच सस्ता में पट जाई आउर तबला के तल पर दु चार गो रउरा मुजरो सुन लेहब.’\n‘आरे बाह दुबे जी, रउरा त हमरा मन के बात छीन लिहनी ह. चलीं, दरोगा बाबू से मिलल जाये.’\nस्कूल के अंतिम घंटी बाजल, दसवां वर्ग में हमार हिंदी के क्लास रहे. अचानक तिवारी जी के आ गइला से हमरा ऊ घंटी छोड़े के पड़ल. स्कूल के हेडमासेटर एसडी ठाकुर से छुट्टी लेके हम तिवारी जी के साथे बाहर निकल पड़नी.’\nलछुमन तिवारी भगवानपुर हाट के इज्जतदार आदमी रहीं. सामाजिक काम में बढ़ चढ़ के हिस्सा लिंहीं. चाहे केहूं गरीब के बेटी के शादी- बिआह होखो, चाहे कवनों बेराम आदमी के सेवा टहल. जतना बन सकेला, सभ के ऊ तन मन धन से मदद करत रहीला.\nहम तिवारी जी के साथे गप शप करत थाना पगुंच गइनीं. एगो सिपाही से पूछला पर मालूम भइल कि दरोगा जी कतहीं छापामारी करे गइल बानीं. बाकिर हमरा समझ में ना आइल कि रात के छोड़ के शाम के दरोगा जी कवना छापेमारी में निकल बानी? खैंर, हम तिवारी जी के लेले टेलीफोन एक्सचैंज ऑफिस पहुंचनी. ओकरे पीछे गिरी बाबा के नाच घर रहे.\nएगाो बड़हन हॉल में नाच गान के महफिल सजल रहे. गांव जवार के मुंहगर लोग मस्ती के चासनी लूटे खातिर जुट रहे. एमें गांव के मुखिया, सरपंच, डॉक्टर, वकील, बाजार के बेयपारी आउर थाना के दरोगा डीएन पांडेय आदि आपन आपन आसन जमवले रहीं लोग. केहूं पीकदानी में पूच पूच मगहिया पान खाके थूकत रहे. केहूं पियाली के पियाली जाम के पैमाना छलकावत रहे. एही समय अचानक लछुमन तिवारी महिफिल में टपक पड़लें. जान पहचान के लोग खड़ा होके उनुका के सुआगत कइलस. बड़ आसामी पाके नाचवाला गिरी जी फूले ना समास. लछुमन तिवारी के केने उठाई आ केने बइठाई में लागल रहस. कवना तरे उनुकर खातिरदारीकरी कि उनुकर दिल दरिआव हो जाव. बाद में दरोगा जी से परिचय करवले, ओकरा बाद उहां के बगल बइठ के आसन मिलल.\nबइठला के बाद हम साटा वाला बात दरोगा जी के बता दिहनी कि तिवारी जी अपना बेटा के शादी में गिरी बाबा के नाच ले जाये के चाहत बानी. दरोगा जी अबही कुछो बोलहीं के रही तले, पीछे पीछे परछाई नियर मेड़ड़ात गिरी बाबा बोल पड़लें\n‘रउरा निफिकिर रहीं तिवारी जी, जरूर नाचब रउरा बेटा के बिआह में, बाकिर कवना तिथि के कवना गांव में बारात जाई. कम से कम दुलहिन के बाबुजी के नाम त लिखा दीहीं. हम उहां के दुआर आ गांव के शोभा जरूर बढ़ाइब. ’ खुशी में नाचत गिरी बाबा बोल पड़लें.\n‘रउरा महफिल में आ गइनीं, समझी कि बसंत गिरि के नाच बंधा गइल. दरोगा जी समुझावत कहनी. ,’अब बनारस के लाजवंती आ कोलकाता के मुक्ता रानी के ठूमका पर मुजरा के माजा लूटीं. ’ दरोगा जी ठिठोली करत कहनी. दरोगा की के एह बात से महफिल में जोरदार ठहाका लागल. तिवारी जी मुसकी छोड़त नाच देखे लागलें.\n‘ रात छोड़ गइल हो राजा सुतले सेजरिया पर ....’ कमसीन मुक्तारानी के मिश्री घोलत स्वर लहरी पर सभे लोग मस्त रहे. लाजवंती नियर छुई मुई खूबसूरत नचनिया के लाजबाव अदाकारी , महफिल में नया जान फूंक दिहलस. मुक्तारानी के एक एक ठूमका आ मुजरा के बोल पर सभ लट्टू भइल रहे. अचानक मुक्ता रानीकुल्हा मटकावत नागिन लेखा कमर लचकावत दरोगा के सामने बइठ गइली. दरोगा जी के आंखी में आंख डाल के कुछो इशारा से कहनी. दरोगा जी उनुका अदाकारी पर फिदा हो गइले आ जेब से एक हजार के एगो नोट निकाल के मुक्ता के चोली में खोंस दिहले आ तिवारी जी के ओर इशारा करत मुक्ता के कान में कुछ फुसफुसइले. लछुमन तिवारी नर्तकी मुक्ता के रूप रंग आ मस्तानी चाल पर मंत्र मुग्ध रहनीं. ओकरा सुघड़ सुडौल मांसल देह पर डींठ गड़वले, घुटना तक लहरात लहंगा के निहारत रहीं, कांच कोइन नियर लप लपात कमर, गोटेदार चोली में कसमसात बंद जोबना आ मुक्तारानी के तिरछी नजर पर सभे घायल रहे. एकाएक मुक्ता अपना घूंघटा के दुनू छोर छतरी लेखा अपना सिंर के ऊपर तान लिहली आ नागिन खानी कमर लचकावत तिवारी जी के तरफ चल पड़ली. एकाएक बासंती झोंका नियर ऊ लछुमन तिवारी के छोड़ के आपन घूंघटा हमरा ऊपर ओढ़ा दिहली आ मुसकात बोल उठली, ‘ छन भंगुर जिनगी में जी भर के माजा लूट ल राजा जी! फिर मउका ना मिली.’\nमुक्ता के एह हरकत पर एका एक हम सकपका गइनीं. मारे शरम के हमार जियरा तार तार हो गइल. समझ में ना आइल का कहीं. एका एककंठ में माघ के पाला मार देहलस. दम घुटे लागल.\nहमार विचित्र दशा देख के महफिल में जोरदार ठहाका लागल. दरशक लोग मारे खुशी के लोट पोट हो गइल. बाकिर तिवारी जी हमरा मन के भावना समझ गइलनीं आ झट से एक हजार के एगो लाल नोट निकाल के मुक्ता के तरफ बढ़ा दिहनीं. ऊ नोट के लपक लिहलस आ नाजो अदा के साथ शुक्रिया अदा करत उठ गइल. मुक्ता के गइला के बाद हम अपना के सहज करे के कोशिश कइनी. हमरा बुझात रहे क सभे नचनिया के छोड़ के हमरे के देखत बा. नाच घर के खिड़की आ दरवाजा खुलल रहे. जहां छुट्टी के बाद स्कूली लइका उहा खड़ा होके नाच हुक हुलक के देखत रहस.\nदुसरका दिन हम स्कूल गइनी. चउथी घंटी में वर्ग दसवां के लइकन के हम हिंदी पढ़ावत रहीं. बाकिर क्लास में शांति ना रहे. पीछे के सीट पर बइठल कुछ लइका जादही हल्ला गुल्ला करत रहस. जब हम डांट करी त थोड़ा देर खातिर शांति हो जाव. ओकरा बाद उहे दशा रहे. जब क्लास में शोर गुल फेरू होखे लागल त हम गुस्सा में चीख पड़नी,‘ अरे काहे शोर मचावत बाड़ लोग, कवनों बात बा का?\n‘हां सर...., हां सर...’ मनोज हकलात कुछ आउर कहे के चहलस.\n‘बोल का पूछे के बा?’हम आपन गुस्सा पिअत शांत लहजा में पूछनी.\n‘सर, राजेश रउरा से कुछ पूछे के चाहत बाड़ेंन?’\nराजेश के नाम आवते क्लास में शांति छा गइल. ऊ अपना सीट से उठल आ हमरा तरफ कवनों छुट भइया गुंडा लेखा घुड़लस. ओकरा एह अशिष्ठता पर हमार मन आउर गुस्साये लागल. बाकिर ओह क्षेत्र के विधायक के लइका होखे के कारन हम मन मसोस के रह गइनीं आ पूछ बइठनी ,‘ बोल राजेश ,का पूछे के चाहत बाड़?’\n‘सर, मुजरा के संधि-विच्छेद का होला?’ राजेश कुटील मुसकान के साथे पूछलस.\nराजेश के अतना पूछला के साथे क्लास में जोरदार ठहाका लागल.\np raj singh 24 फ़रवरी 2016 को 12:14 pm


टीवी धारावाहिक रंगीला निरहू के शूटिंग – Anjoria\nपिछला दिने जल्दिये शुरु होखे जा रहल भोजपुरी के एगो नया टीवी चैनल “हमनी भोजपुरिया टीवी” खातिर मुंबई के मड आईलैण्ड के सुतारवाडी स्टूडियो में धारावाहिक “रंगीला निरहू” के मुहुर्त करा के पाँच दिन के शूटिंग करावल गइल. एह धारावाहिक के कहानी कुछ अइसन बा कि रामभरोसे चलत रामभरोसे होटल के मालिक सेठ राम के लड़िका निरहू हीरो बने के सपना देखत बा. ओकर सपना भूत बन के ओकरा पर अइसन सवार बा कि सभे लोग ओकर फायदा उठावत बा. लोग निरहू के उल्लू बना के उधारी में होटल में खा के टरक जात बा. रोजे कवनो ना कवनो लड़की ओकरा से मिले आवत बिया आ ओकरा के बेवकूफ बना ओकर माल गटक सरक लेबेले. आखिरकार निरहू के असलियत के थाह लाग जात बा आ ओकरा माथ से हीरो बने के भूत उतर जात बा. निरहू लड़िकाई मे बियाहल आपन मेहरारू छबीली के घरे ले आवत बा बाकिर मुसीबत ओकर पाछा नइखे छोड़त. धारावाहिक इहे देखाई कि कइसे निरहू के जिनिगी के गाड़ी पटरी पर आई.\nधारावाहिक के कलाकारन में वीरेन्द्र सिंह चौहान निरहू, विजया सिंह, संजय वर्मा, रतन लाल, अविनाश पाण्डे, अजय मौर्या, मनोज कुमार, संगीता सिंह, अभिलाषा, माया सिंह आ विक्की पीटर के नाम खास बा. निरहू आ विजया सिंह एकरा पहिलहू कई फिल्मन में काम कर चुकल बा लोग. एह धारावाहिक के निर्माता राजेन्द्र आर चौहान, निर्देशक संतोष कुशवाहा, गीतकार लेखल विंध्या शुक्ला, संगीतकार अतुल तिवारी आ छायाकार सूरज त्यागी हउवें.


Bhojpuria.com | World\nHome Samachar World\nसिवान। भारत के पहिलका राष्ट्रपति आ भोजपुरियन के शान डा. राजेन्द्र प्रसाद के घड़ी, जवन कि बहुत साल पहिले चोरी हो गइल रहे, अब जेनेवा में प्रकट भइल बिया। दुर्भाग्य के बात ई बा कि ओह घड़ी के नवम्बर में नीलामी होखे जा रहल बाटे। देशरत्न के जन्म दिसंबर महीना के3तारीख के जीरादेई (सिवान) में भइल रहे, अउर ओह समय देश-विदेश में कई गो संस्था उनका जन्मदिन के धुम-धाम से मनायेली सन।\nComments (5)\tविश्वविजेता बनल भारत...\nमुंबई। भारत एहिजा 28 साल बाद वर्ल्ड कप जीत के इतिहास दोहरा दिहलस। गौतम गंभीर अउर कप्तान महेन्द्र सिंह धोनी के शानदार पारियन के बदौलत टी...\nComments (2)\tठाकरे परिवार के खिलाफ गोलबंद हुये अप्रवासी भारतीय\nदुबई। भोजपुरी-भाषियों के सबसे बडे सोशल नेटवर्क जय भोजपुरी डॉट कॉम द्वारा ठाकरे परिवार के खिलाफ एक सप्ताह पहले शुरु की गई मुहिम को ना सि...\nComments (4)\tमैजिक टीवी पर श्री श्री रविशंकर के सानिध्य के आनंद लीं\nभोजपुरिया लोगन के बीच आपन पैठ बना चुकल मैजिक टीवी के दर्शकन खातिर एगो बढिया समाचार बाटे। विश्व- विख्यात आध्यात्मिक नेता आ मानवतावादी धर...\nAdd your comment\tबांद्रा कोर्ट में पेश भइले राज ठाकरे, आरोप-पत्र दाखिल\nमुंबई। मुंबई से सटल कल्याण में उत्तर भारतीय छात्रन के पिटाई के मामला में महाराष्ट्र नवनिर्माण सेना (मनसे) के अध्यक्ष राज ठाकरे आज बांद्...\nComments (1)\t« Start Prev 123 Next End »


बिहार विधानसभा के उपचुनाव प सभकर नजर – टटका खबर\nबिहार के दस गो विधानसभा सीट खातिर होखे जात उपचुनाव प सभकर नजर टिकल बा. भाजपा नेता लोग के कहना बा कि परिणाम चउँकावे वाला होखी आ दसो सीट राजग का पाले आई. जबकि विरोधी जदयु-राजद-कांग्रेस वालन के दावा बा कि दसो सीट उहे जीतिहें.\nभाजपा नीतीश-लालू गठबंधन के ठगबंधन बतावत बिया. कुछ दिन पहिले ले लालू कहत रहले कि नीतीश का पेटो मे दाँत बा आ नीतीश लालू राज के जंगल राज कहत रहले. अब हार देखत इज्जति बचावे ला दुनू गोल एक संगे हो लिहल बा.\nTags: उपचुनाव, बिहार, विधानसभा


गाजीपुर – Page2– टटका खबर\nगाजीपुर में नवहिन के हत्या\nगाजीपुर, 17 मार्च (वार्ता) गाजीपुर के बहरियाबाद इलाका में एगो नवहिन के लाश गाँव का बाहर खेत में फेंकल मिलल बा. पुलिस से पता चलत बा कि बघांव गांव के दीपचंद के 21 बरीस के बेटी चंदना काल्हु सबेरे दस बजे दिशा मैदान ला बाहर निकलल रहुवे. ओकरा बाद ओकर कवनो पता ना चलल. घर\nमिर्जापुर के अदलाहाट में सड़क हादसा\nमिर्जापुर 07 मार्च (वार्ता) मिर्जापुर जिला के अदलहाट इलाका में ट्रक का धक्का से दू गो मोटरसाइकिल सवार नवहियन के मौत हो गइल। पुलिस से पता चलल कि फत्तेपुर टोल प्लाजा वाराणसी शक्तिनगर मार्ग पर एगो बाईक पर सवार होके दू गो नवही काल्हु देर रात वाराणसी ओर जात रहले। तले फ़त्तेपुर टोल प्लाजा का\n(वार्ता). कर्नाटक, आ पूर्वोत्तर राज्यन में कांग्रेस के हारल तय बतवलन पीएम मोदी पुड्डुचेरी में एगो रैली के संबोधीत करत पीएम मोदी कहलन कि कर्नाटक आ पूर्वोत्तर का राज्य विधानसभा चुनावन में भारतीय जनता पार्टी के जीत तय बा आ कांग्रेस के एकमात्र सरकार पुड्डुचेरीए के रही जाई. पता ना का सोच के मौदी पंजाब\nटेम्पो सवार छात्रा के सड़क हादसा में मौत, छह जनी घाहिल\nगाजीपुर 19 फरवरी (वार्ता) गाजीपुर के सुहवल इलाका में सोमार का दिने भइल सड़क हादसा में टेम्पो से जात एगो छात्रा के मौत हो गइल आ छह जनी अउर लोग घाहिल हो गइल. पुलिस से पता चलल कि जमानियां इलाका के रामपुर देवरिया स्थित गोकुल पतंजलि विद्यालय से टेम्‍पो से कई गो छात्रा अपना घरे\nबँवारा राजनीतिक गोलन के छात्र ईकाईयन का तरफ से आजु बियफे के बिहार बन्द करे के गोहोर लगावल गइल रहुवे. बाकिर एह गोहार के कवनो खास असर देखे के ना मिलल. आरा टीसन प कुछ लुहेड़ा लईका संघमित्रा एक्सप्रेस के कुछ देर ले रोक रखले. राजद मुखिया पुलिस के सलाह दिहले रहलन कि विरोध करेवालन


जिस आँगन ना होय बिटिया – Anjoria\nमई 10, 2011 जिस आँगन ना होय बिटिया. महुआ टीवी\nभोजपुरिया टीवी चैनल महुआ टीवी हमेशा से एह कोशिश में रहल बा कि दर्शकन के स्वस्थ मनोरंजन परोसल जाव. आ एकरा साथही महुआ हमेशा से सामाजिक कुरीतियन का खिलाफ मुहिम चलवले बा. एही कड़ी में पिछला दू मई से रात साढ़े सात बजे से धारावाहिक “जिस आँगन ना होय बिटिया” के प्रसारण शुरु भइल बा जवना में समाज में औरतन के हालात पर ध्यान केन्द्रित कइल गइल बा.\nएगो ठाकुर परिवार के कहानी वाली एह धारावाहिक में ठाकुर के मौत का बाद ठकुराइन के आधिपत्य आ हुकूमत चले लागत बा जवना के गाज गिरत बा तीन बेटन में सबले छोटका के पत्नी यशोदा पर. यशोदा पेशा से एडवोकेट बाड़ी आ उनुकर तीनो संतान लड़िकिये भइल बा जवना चलते उनुका के घर से निकाल दिहल जात बा. यशोदा घर छोड़ के अपना सहेली का लगे शहर चल जात बाड़ी आ अपना तीनो लड़िकियन के बढ़िया से पढ़ा लिखा के बढ़िया आफिसर बनवा देत बाड़ी. बाद में उहे लड़िकी सब ठाकुर के बेटन के रक्षा करत बाड़ी स.\nयशोदा के चुनौतीपुर्ण भूमिका काजल सिंह कइले बाड़ी. बाकी कलाकारन में एहसान खान, करण आनन्द, गिरीश शर्मा, सुनीता शर्मा, करण मिश्रा, चन्द्र मोहन, पुनीता अवस्थी, शिल्पा शु्कला आ रेशमी घोष के नाम बा. धारावाहिक के निर्माण सगुन सिंघल गर्ग कइले बाड़न आ निर्देशक बाड़े तारीक खान.\nएह धारावाहिक के प्रसारण हर सोमार से शुक ले रात साढ़े सात बजे से कइल जा रहल बा.\nसंपादक के टिप्पणी : पता ना ई धारावाहिक हिन्दी में बा कि भोजपुरी में. महुआ टीवी के शुरुआत त भइल रहे भोजपुरी के टीवी चैनल का रुप में बाकिर शायद हिन्दी धारावाहिकन का माध्यम से बड़हन दर्शक समुदाय बिटोरे का फेर में महुआ टीवी के संचालक आपन मूल तत्व बिसरा दिहले बाड़न. पाठक वर्ग से आग्रह बा कि अगर गलतफहमी में हम कवनो हिन्दी धारावाहिक के जिक्र करत होखी त हमरा के चेता देव लोग. अँजोरिया हिन्दी विरोधी ना हिय बाकिर अगर हिन्दी के मोह ना छूटी त भोजपुरी से नेह ना लाग पाई. हिन्दी चैनलन के कमी नइखे. कमी बा त भोजपुरी चैनल के आ अँजोरिया शुरूवे से महुआ टीवी के समर्थन देत आइल बा एह हद तक कि बहुते पाठक गलतफहमी में एहिजा अनुरोध कर जालन कि उनुका के महुआ टीवी के कार्यक्रम में मौका दिहल जाव. कई बेर कहला बतवला का बादो ई गलतफहमी जड़ से खतम नइखे होत. उमेद करत बानी कि महुआ के कार्यक्रम से जुड़े के निहोरा अँजोरिया पर ना कइल जाई.\nFilm City taking shapes at Gorakhpur due to Manoj Tiwari\nOne thought on “जिस आँगन ना होय बिटिया”\nमई 13, 2011 को 9:42 अपराह्न पर\nबात त सहिये बा कि महूआ खाली नामेँ के भोजपुरी रह गईल बा सब कार्यक्रम त हिन्दी में प्रसारित कईल जा रहल बा


गया में बंद चेमनी पर छापेमारी के दौरान मिलल हथियार के जखीरा | Bhojpuriya Byar\nHome फ़टाफ़ट खबर गया में बंद चेमनी पर छापेमारी के दौरान मिलल हथियार के जखीरा\nगया में बंद चेमनी पर छापेमारी के दौरान मिलल हथियार के जखीरा\nशैलेश कुमार पाण्डेयMay 23, 2020फ़टाफ़ट खबर0\nगया. नक्सली लोग द्वारा बंद ईंट भट्ठा में छिपा के राखल गइल हथियार के जखीरा बरामद कईल गइकल बा . परैया थाना के तांती गांव स्थित बंद बाबा ईंट भट्ठा पर जिला पुलिस औरी एसएसबी के टीम गुप्त सूचना के आधार पर संयुक्त रुप से कार्रवाई कइलस जइमें काफी खोजबीन के बाद नक्सली लोग द्वारा छिपा के राखल गइल हथियार बरामद कइल. जइमें से एगो देसी राइफल,2थर्नेट,2देसी कट्टा, अलग -अलग बोर के 10 कारतूस औरी नक्सली साहित्य बरामद कइल गईल .एसएसबी के कोंच कंपनी के प्रभारी लोकेश कुमार बतवले कि हथियार के छिपवला के बारें में गुप्त सूचना एसएसबी के 29वीं बटालियन के कमांडेंट राजेश कुमार के मिलल रहुए . जवना के बाद उप कमांडेट उपेन्द्र कुमार टीम बनाके सर्च ऑपरेशन शुरू करे के निर्देश देहले रहले. ओकरा बाद कार्रवाई कइल गइल .रउरा लोग के बता दिहल जाव कि एकरा पहिले पिछलका साल भी मिरजाचक ईंट भट्ठा से आईईडी बरामद कइल गइल रहे . अइसन आशंका बा कि करीब तीन साल से बंद ऐह ईंट भट्ठा के प्रयोग नक्सली अपना सुरक्षित ठिकाना के रूप में करत रहले ह . ऐह हथियार के प्रयोग लोग के डेरवावे औरी लेवी वसूले में कइल जात रहे . अईसन आशंका बा कि नक्सली एहिजा रात में आके छिपत रहेले . ओने , परैया थानाध्यक्ष कहले कि भारी मात्रा में हथियार बरामदगी में कवनो लोग के गिरफ्तारी नईखे हो पावल ,पर अज्ञात के खिलाफ मामला दर्ज कर छानबीन कइल जा रहल बा ।एकरा साथे ही अर्धसैनिक बल लोग के साथे नक्सलीयन के खिलाफ अभियान जारी रही .\nPrevious Postबैकुंठपुर थाना के कल्याणपुर गांव में एक साथे उठल तिनगो अर्थी ,गाँव के कईगो घर में ना जरल चूल्हा Next Postबिहार में शनिवार के एक साथे मिलले कोरोना के 144 नया मरीज, कुल संक्रमित मरीज लोग के संख्या पहुंचल 2300 के पार


भोजपुरी अभिनेता अशोक सेठ बनलें नगर सेवक – Anjoria\nभोजपुरी अभिनेता अशोक सेठ बनलें नगर सेवक\nभोजपुरी सिनेमा के कलाकार अब राजनीतिओ में उड़ान लगावे लागल बाड़ें आ बहुत कुछ कामयाबीओ मिलत बा ओह लोग के. पिछला दिने यूपी में भइल नगर निकाय के चुनाव में बनारस के भाजपा गढ़ में निर्दलीय बन के लड़े वाला भोजपुरी अभिनेता अशोक सेठ वाराणसी के खोजवां के वार्ड सं॰ 43 से नगर सेवक चुनाइल बाड़ें. अशोक सेठ अपना निकटतम प्रतिद्वन्द्वी के तेरह सौ वोट से हरवलें.\nअशोक सेठ निर्माता जे.पी. सिंह के फिल्म ‘गईल भईंसिया पानी में’, आ ‘गुरु दक्षिणा’, ‘प्यार करेंगे पल पल’ फिलिमन में अभिनय कइले बाड़न आ महुआ चैनल पर प्रसारित धारावाहिक ‘कलुआ डीह’ आ ‘बनारसी बाबू’ में चुनौतीपूर्ण भूमिका निभवले रहलें. अशोक सेठ के नगर सेवक बनला पर लोग उनुका के बधाई देत बा.\nवर्षा उषागांवकर लिहली रिंकू घोष के टेलीविजन इंटरव्यू


मनोज तिवारी के फिल्म गोबर सिंह तइयार हो गइल – Anjoria\nमनोज तिवारी के फिल्म गोबर सिंह तइयार हो गइल\nमूवी एण्ड मोर आ परमहंस क्रियेशन के बैनर तले बनल निर्देशक बॉबी सिंह के अबले के सबले बड़हन फिलिम ‘गोबर सिंह’ बन के तइयार हो गइल बा. बतावल जात बा कि वइसे त ई फिलिम ढेर दिन से पड़ल रहुवे बाकि ढेरे परेशानी झेलत आखिरकार निर्देशक बॉंबी सिंह एह फिलिम के पूरा करिए लिहलन. अब एकरा के जल्दिए रिलीजो कइल जाई.\nएह फिलिम में पहिला हाली राजनेता आ महाराष्ट्र के गृह मंत्री रहल कृपा शंकर सिंह अभिनय कइले बाड़न. एह में देखावल गइल बा कि लालच बहुते खराब होला आ दोसरा ला बिछावल जाल मे एक दिन जाल बिछावही वाला अपने फँस जाला. एह फिलिम में मनोज तिवारी के किरदार के नाम पर फिलिम के नाम धराइल बा “गोबर सिंह”. कवनो काम शुरू करे से पहिले गोबर से लीपल जगहा पर पूजा पाठ कइल जाला. फिलिम में मनोजो तिवारी अइसने आदमी बाड़न जिनका बिना गांव में कवनो काम ना हो पावे.\nएह फिलिम के निर्माता मनोहर पी. कानूंगो, राजेश सिंह, लेखक निर्देशक टी. बॉबी सिंह, पटकथा-संवाद लेखक राकेश त्रिपाठी, गीतकार राजेश मिश्रा, आ श्याम देहाती, संगीतकार लाल सिंहा, छायांकन करे वाला अनिल दांडा, फाईटमास्टर छोटू मास्टर, एडीटर नकूल के. प्रसाद हउवें.\nमुख्य कलाकारन में मनोज तिवारी, रिंकू घोष, पारूल यादव, जयश्री टी, नवल किशोर सिंह, सोनिया अरोरा, तसलीम शेख, विकास सिंह, मोना राय, राकेश त्रिपाठी, प्रभूनाथ सिंह, संतोष श्रीवास्तव आ कृपा शंकर सिंह के नाम बा.\nसी.सी.एल. में उतरत ‘भोजपुरी दबंग’ क्रिकेट टीम के थीम सांग तइयार\nलक्ष्मण रेखा के डबिंग करत में रो पड़ली गुंजन पन्त


सुर-संग्राम आ टटका खबर – Anjoria\nAug 14, 2010 अवसर, चुनौती, प्रतिभा, सुर संग्राम, हार में जीत के संभावना\nपहिला नजर में दुनु में कवनो बाति एक जइसन ना लागी बाकिर आजु जब सुर-संग्राम देखत रहीं त बार-बार एके बतिया धेयान में आवत रहुवे – टटका खबर. दुनिया भर से रोज हजारन खबर अलगा-अलगा अखबारन में छपेला. एकही खबर अलगा-अलगा अखबार में अलगा-अलगा ढंग से, अलगा-अलगा प्रमुखता से दिहल रहेला आ शायद एही चलते अलगा-अलगा अखबार जिन्दो रहेले. कवनो आगा बढ़ेला त कवनो पिछड़ल चलि जाला.\nरउरा सोचत होखब कि ई हँसुआ का बिआह में खुरपी के गीत काहे गावल जा रहल बा ? बा कारण. हम सुर-संग्राम के शो में देखनी कि जवना प्रतिभागी के चुन लिहल जात रहुवे से त निर्णायक लोग के गोड़ छु लेत रहुवे बाकिर जिनका के छाँट दिहल जात रहुवे ऊ निर्णायक लोग का फैसला पर सवाल करे लागत रहले. बहुतेरे प्रतिभागी त जरुरे बहिर रहल होखिहें जिनका आपन गवनई सुनाते ना होखी कि ऊ कतना बेसुरा गावेले तबे ऊ निर्णायकन के निर्णय पर सवाल खड़ा कर देत रहले. कबो-कबो अइसनो भइल जब चुनाइल आ छँटाइल प्रतिभागियन में को बड़ छोट कहत अपराधू जइसन हालात बन जात रहुवे. लेकिन जगहा सीमित बा, बारहे लोग के चुने के रहुवे आ प्रतिभागी बेसी रहले. अगर केहू ना चुनाइल त ओकर ई मतलब कबो ना रहत रहे कि ऊ खराब गवले, बाति ई रहुवे कि सामने वाला बढ़िया गवलसि ! एके गायक-गायिका कबो-कबो बहुत बढ़िया गा देले आ कबो-कबो बहुते खराब. ठीक ओही तरह निर्णायको के निर्णय कबो-कबो सटीक रहेला त कबो-कबो ओकरो में दोष देखल जा सकेला. बहुत कुछ समय परिस्थिति आ मानसिक स्थिति पर निर्भर करेला.\nटटका खबर में हमार कोशिश रहेला कि दस गो खास खबर चुन के अपना पाठकन का सोझा परोस दीं. अँजोरिया समाचार पत्र त ह ना. सगरी समाचार दोसरा माध्यम से बटोरिले. हँ ओकरा के पेश करे के अन्दाज, ओकरा पर भइल टिप्पणी टटका खबर के हमरा ब्लाग का तरह जरुर बना देले जवना से रउरा हमरा विचार से, रुझान से परिचित हो सकीले. टटका खबर पेश करे के मकसद अपरोक्ष रुप से इहो रहेला कि पाठक-पाठिका सामयिक संदर्भ में भोजपुरी के रसपान कर सकसु. कुछ ठेठ भोजपुरिया शब्द, कुछ ठेठ भोजपुरिया मुहावरा से परिचित करावे के एगो माध्यमो हवे टटका खबर. अइसनका बात ना ह कि उहे दस गो खबर सगरी खबरन के प्रतिनिधित्व करत बा. बाकियो खबर ओतने महत्व वाली हो सकेली. ठीक ओही तरह सुरसंग्राम में चुना गइल प्रतिभागिये बढ़िया गायक-गायिका हउवें ई बात बतावल केहू के मकसद ना रहे. मकसद ई होला कि ओह प्रतिभागियन का बहाने गाँव-देहात में छिपल प्रतिभा के प्रोत्साहित कइल जाव, ओह लोग के गीत-गवनई के एगो कैरियर का रुप में अपनावे के विकल्प दिहल जाव. जे छँटा गइल ओकरा समुझे के चाहीं कि ओकरा में ओह दिन कुछ कमी रह गइल जवना के दूर करे के कोशिश करे के चाहीं. अपना के रगड़े माँजे के चाहीं कि ऊ अउरी चमक के सामने आ सको.\nहार के सलीका से ग्रहण करे वाला आदमिये जीत के सही हकदार हो सकेला. जे हार पर झुंझुआ गइल, निर्णायक पर सवाल उठावल शुरु कर दिहलसि ओकरा आगा बढ़े के संभावना ओतने कम होत जाई. जे चुना गइल उहो अगिला एपिसोड में हार सकेला, छँटाए वाला बा. हर दिन हर मौका के नया चुनौती का तरह लेबे के होखेला. आ कवनो अवसर आखिरी ना होला. जिनिगी में बहुतेरे अवसर मिलेला अगर आदमी ओकरा के पहिचाने के ताकत राखत होखे. कई बेर हार बतावेला कि ई दरवाजा बन्द बा, दोसर कवनो खिड़की खोले के मौका देखीं. दोसर कवनो क्षेत्र में आपन प्रतिभा निखारीं. ग्रामोफोन के टूटल ट्रैक का तरह एके जगहा सूई अटका के मत राख दीं.\n2 thought on “सुर-संग्राम आ टटका खबर”\nDadan singh yadav says:\nBHOJPURI KEY AAGEY LAVEVALA KEY HAMAR BAR BAR PARNAM NAMASKAR BA AA MUM BHAGWAN SE PARARTHNA KARB KI HAMNI KEY MATI KEY SUGANDH AURI FIALEY AA RAURA SE AGO NIVEDAN BHI KARB U E KI MANOJ TIWARI JE AARE TARE KAREY VOH PAR ROK LGAVL JAY BAHUTEY ACHA HOI KAHEY KI UNKA BOLI ME RAVAN KE TARAH ABHIMAN JHALKELA\nMUSTAFA KHAN HERO says:\nhum batawe ke chaheb kiejawan karakaram ba git gawae hum aeme bhag lewe ke chahab hamar mobail number ba 9654586020


Bhojpuri Reportage The taste of dhamkaua puri shooed away by Corona Bhojpuri रिपोर्ताज: जो रे कोरोनवा, दुलम कइले धमकऊआ पूड़ी के सवाद...\nतेलंगाना: सिद्दीपेट के कलेक्टर ने मुख्यमंत्री के पैर छुए, Video वायरल\nWTC Final Live: साउथैम्प्टन में बारिश, चौथे दिन का खेल शुरू होने में देरी\nमां मलाइका अरोड़ा की ही तरह फिटनेस को लेकर क्रेजी हैं उनके बेटे अरहान खान\nअक्षय कुमार ने शुरू की 'रक्षाबंधन' की शूटिंग, बहन को डेडिकेट की फिल्म\nPhotos: ब्लैक ड्रेस में बला की खूबसूरत लग रहीं श्वेता तिवारी की बेटी पलक, फैंस को आई 'प्रेणना' की याद\nकानपुर बिकरू कांड: जेल में बंद सभी 44 आरोपियों पर होगी NSA की कार्रवाई\nबुजुर्ग को शादी का चढ़ा इस कदर बुखार क‍ि बन गया दूल्‍हा, जानें कौन बनी दुल्‍हन\nरेप के लिए महिलाओं के कपड़ों को बताया जिम्मेदार, बुरी तरह फंस गए इमरान खान\n6500 फीट ऊंचे पहाड़ पर कपल कर रहा था ये काम, फोटोज दुनिया में हो गईं लीक\nखाद्य तेल की कीमतों में जबरदस्त तेजी, जानिए इस मुश्किल से कैसे निपट रही सरकर\nराकेश झुनझुनवाला से जानिए बाजार में तेजी कायम रहेगी या होगा बड़ा करेक्शन\nBhojpuri रिपोर्ताज: जो रे कोरोनवा, दुलम कइले धमकऊआ पूड़ी के सवाद...\nकोरोना के जइसहीं दोसरकी लहरि सुरू भइल आ हंफनी के बेमारी बढ़ल सुरू भइल, ओइसहीं जादातर लोग बियाह के दिन टारि दिहले. सालन से लोगन के साध रहेला बियाह के धूम-धाम से करे के..एही से तिलक-बियाह दूनों के दिन टालि देले बाड़े. अइसे में धमकउआ पूड़ी भी भेंटात नइखे.\nLast Updated: June 11, 2021, 4:58 PM IST\nदुइ बरिस हो गइल बड़की पुड़ी के ठीक से दरसन कइला. सिवबालक बाबा के ईनार पर पंचयती फेरू सुरू हो गइल बा. गरमी हर साल नियर एहू साल परतिया. उमस आ पसेना से बेचैनी भइल रहता. हर साल नियर एह बेचैनी आ गरमी के मुकाबला खातिर टोलाभरि के लोग रोज अन्हार होते ईनार के जगति पर ओही तरी जुटता, जइसे पहिले जुटत रहल हा. कोरोनवा के चलते बाकिर भीड़ि कम रहता. चरन बाबा के किरिपा बा कि एह गांव से कोरोना के चलिते एक ही माटी उठल. बाकिर कई गो गांवन के अइसन सौभाग ना रहल. अगल-बगल के कुछु गांवन में आजुओ स्यापा बा, कुछु अइसन दुर्भाग्यशाली घर बाड़े स, जवना से हफ्तेभर में दू-दू, तीनि-तीनि को मयेजलि गंगाजी गइल बा.\nकोरोना के जइसहीं दोसरकी लहरि सुरू भइल आ हंफनी के बेमारी बढ़ल सुरू भइल, ओइसहीं मदन चाचा पंकजवा के बियाह के दिन टारि दिहले. उनुका देहि से अब ई आखिरिए बियाह ह. सालन से उनुका साध बा एह बियाह के धूम-धाम से करे के..एही से तिलक-बियाह दूनों के दिन टालि देले बाड़े.\nकोरोना में बियाह करिते त उनुका सामने ई सवाल उठि खाड़ा होइत कि केकरा के छोड़िं आ केकरा के बोलाईं..आपन पट्टीदरिए अइसन बा कि ओके पूरा सवांग जुटि जासु त बाराति खातिर गांव के जरूरते ना पड़ी. पढ़ल-लिखल आ प्रोग्रेसिव लोग एह चलन के चाहे जाताना आलोचना करत होखसु लोग, बाकिर गांव एह के आपन प्रदर्शन ना आभार मानेला..आपाना घर-परिवार, पट्टीदार-नातेदार संगे तेवहार नियर उत्साह से कुछु समय बितावे के मोका मानेला.\nअइसन नइखे कि तिलक-बियाह आ सादी कोरोना में नइखे होत. बाकिर प्रोटोकाल के वजहि से लोगन के जुटान कम हो गइल बा. केहू के मुअला भा बियाह के परोजन के दरोगा जी के जइसहीं जानकारी मिलि जाता, ऊ ओह आदमी के दुआर पर धमकि आव तारे.. ई चेतावनी के संगे कि पचास-साठि आदमी से ज्यादा बोलवलिं त हमरा चालान करे के मजबूर होखे के परी. बलिया, गाजीपुर, आरा, बक्सर आपाना हथिया कान वाली पुड़ी खातिर मसहूर ह. इहवां के पुड़ी पतल में गिरेले ना, धमकि जाले. एकर बनावे के तरीका अइसन बा कि बड़की गिहिथिन लोगन के हाथ के सवाद लोग हथियाकान पुड़ी के आगे फीका परि जाला. साल-दर-साल लगन के दिन में लोगन के एकर सवाद लेबे का आदति बा, बाकिर दू साल से जइसे ई सवादे दुलम हो गइल बा.\nगांव में गाट बाबू एघरी रोजे हहर तारे. बड़की पुड़ी, आलू पटल के तरकारी आ कटहर दम गाट बाबू के जइसे रसेंद्रिय के तेज कइ देत रहलि हा. ओह पर सजाव दही आ रासि चीनी मिली गइल त समझीं गंगाजी सवाद के बेड़ा पार लगा दिहली. गाट बाबू के मिठाई ना चाहीं, बुनिया चाहे सूखगर होखे बा रसगर, गाट बाबू ओह से दूरे रहेले. जवानी के दिन से पुड़ी खातिर ऊ दूरि-दूरि ले दउरि जात रहले हा. अब उमिर के आठवां दसक चलता. दूरि जाए के जांगर नइखे रहि गइल, बाकिर आसु-पासु के इलाका के अइगा उनुका के जइसे उत्साह से भरि देत रहल हा. बाकिर ई कोरोनवा अइसन कइले बिया कि गाट बाबू जइसन काताना लोग हहरि के रहि गइल बा.\nकोरोना के वजहि से ई पुड़ी छाने वाला, बूनिया बनावे वाला हलुआई आ मास्टर लोगन के भी काम ठप परि गइल बा. लगन के दिन में ऊहन लोग के मांग बढ़ि जात रहल हा. भंडार के एस्टीमेट खातिर जब बोलावल जाई त ऊ लोग पूरा बन बनाके दुआर पर आवत रहल हा लोग. दुआर पर आवते मास्टर खातिर चाह आई, खइनी के इंतजाम होई आ मास्टर कागज-कलम से लगिहें नोट करावे.बारात-तिलकहरू आ गांव-जवार के खवनिहारन के हिसाब से लिखाए लागी, रिफाइंड तेल बीस टीन, आम छाप आटा चार कुंटल, महीनका चाउर पचास किलो, आलू दू कुंटल, पटल पचास किलो, कटहर बड़े-बड़े आठ गो, तीन टिना सरिसों के तेल, दू कुंटल चीनी, केवड़ा, गुलाब जल, गरम मसाला आदि-आदि.\nमिस्तिरी जब सामान के लिस्ट लिखवावे लगिहें तो उनुकर ताव देखत बनत रहल हा. बाकिर कोरोना दू साल से ताव जइसे ठांढा गइल बा.\nबड़की पुड़ी के भोज के तेयारियो गजब होला. नेवता पर जाए वाला सांझि खा नहा-धो के किरिच कइल कुर्ता-पैजामा, चाहे धोती –पैंट झारि के माथ में गमकऊआ तेल लगा के बबड़ी झारि के चलि दी लोग. कपड़ा में सेंट लागि गइल त समझिं सोने पर सुहागा.\nतिलकहरू आ बाराति में जाए के बा त ओह हिसाब से तनी ढेरे तेयारी होई. चुहल चलत रही. राति का पुड़ी आ पोलाव खाई को गांवे लौटाई होई त जइसे पूरा राहि खिस्सा-कहानिए से भरि जात रहल हा.\nअगर भोज बढ़िया भइल भा खराब त ओकर चर्चा हफ्तन चलत रहल हा. ऊ तब तक ले ना खतम होत रहल हा, जबले दोसरका भोज में नया खिस्सा-कहानी ना हो जाइ.\nकोरोना के कहरि के बीचे गांव के ईनार पर राति खा जुटान त होता, केहू मास्क लगवले रहता त केहू ना. दुनिया-जहान के चर्चा के बीच रोज कम से कम एक बेरि बड़की पुड़ी के कमी के चर्चा जरूर होला. पुड़ी के सवखीन लोगन के मजाक उड़ेला, उनुकर जीव हहरला पर मजा लियाला. संगही उमेदियो जतावल जाला कि कोरोनवा भागि जरूर, तब एक बेरि फेरू पतल में बड़की पुड़ी के धमक जरूर सुनाई, पतल से रसदार बूनिया के बहल रोके के तेयारी होई आ बिना पियाजु-लहसुन के बने वाली आलू-पटल के तरकारी आ कटहर दम के सवाद जरूर मिली. तब फेरू पुड़ी के सवखीन दुपहरिये से मरीच खा के सरबत पी के पेट सोन्हावत रहिहें..जवना से संझिया के भोज में पुड़ी से जीभि के ठीक से मिलन हो पाई . (उमेश चतुर्वेदी वरिष्ठ पत्रकार हैं. यह उनके निजी विचार हैं.)\nBhojpuri: हिन्दी पत्रकारिता में भोजपुरी माटी के मानुष के धमक आ गमक\nBhojpuri: आज ह गंगा दशहरा, पढ़ीं जब गंगा मइया धरती पर रखलिन कदम\nBhojpuri में पढ़ें, काहे खातिर फादर्स डे, काहे खातिर मदर्स डे मनावल जाला?\nBhojpuri: “चाहे कतनो दिक्कत होखे, भाई पारस के तs पढ़ाइब खगड़िया में !”


एतिहाद एयरवेज - विकिपीडिया\nएतिहाद एयरवेज इ संयुक्त अरब अमीरात क ध्वज वाहक और दूसर सबसे बड़ (अमीरात की बाद) एयरलाइन ह। एकर प्रधान कार्यालय खलीफा सिटी में, अबू धाबी, अबू धाबी अंतर्राष्ट्रीय हवाई अड्डा की पास में आइल बा। इतिहाद नवंबर 2003 में कार्य शुरू कइलस।\nइ एयरलाइन मिडिल ईस्ट, अफ्रीका, यूरोप, एशिया, ऑस्ट्रेलिया एवं अमेरिका क 120 यात्री एवं मालवाहक गंतव्य स्थान पर प अपनी 122 एयरबस एवं बोईंग विमान की बेड़ा की साथ हर हफ्ता 1100 उड़ान भरेले। 2015 में एतिहाद 14.8 मिलियन यात्री लोगन क परिवहन कइलस, जवन की पिछला साल से 22.3% अधिका रहे। एतिहाद एयरवेज मध्य पूर्व में तीसरा सबसे बड़ा एयरलाइन ह।\nइ एयरलाइन आपन प्रमुख क्षेत्र यात्री परिवहन की अलावा एतिहाद हॉलीडेज एवं एतिहाद कार्गो भी संचालित करेले। 2015 में इ “एतिहाद एयरवेज पार्टनर्स” की नाम से खुद क एयरलाइन गठबंधन क स्थापना कइलस। अलीटालिया, जेट एयरवेज, एयर बर्लिन, निकी, एयर सर्बिया, एयर सेशेल्स और एतिहाद क्षेत्रीय एमें प्रमुख भागीदारी निभा के हवाई यात्री लोगन के ज्यादा विकल्प प्रदान कइलस। 12 अक्टूबर 2016 के, स्काईट्रेक्स द्वारा एतिहाद एयरवेज क सब निप्पॉन एयरवेज, एशियाना एयरलाइंस, कैथे पैसिफिक, EVA एयर, गरूड़ इंडोनेशिया, हैनान एयरलाइंस, कतर एयरवेज और सिंगापुर एयरलाइंस की साथ-साथ5सितारा एयरलाइन की रूप में मूल्यांकन कइल गइल।\n2.1 1 मुख्य ऑफिस\nजुलाई 2003 में संयुक्त अरब अमीरात की ध्वज वाहक की रूप में, एतिहाद एयरवेज शेख खलीफा बिन जायद अल नहयन द्वारा जारी कइल गइल रॉयल डिक्री द्वारा स्थापित कइल गइल रहे। इ AED500 लाख की शुरुआती चुकता पूंजी की साथ शुरू कइल गइल रहे।5नवंबर 2003 के अल ऐन क औपचारिक उड़ान भरले की साथ इ उड़ान सेवा प्रांरभ कइलस। 12 नवंबर 2003 के बेरुत क उड़ान भर के इ वाणिज्यिक परिचालन क शुरुआत कइलस।\nफ़रवरी 2013 से, एयरलाइन दुनिया भर क 86 गंतव्य स्थान खातिर यात्री और कार्गो सेवा एवं आपन अबू धाबी में स्थित संचालन केंद्र चलावतिया।\n2013 की दुबई एयरशो में, एतिहाद स्विस एयरलाइन कंपनी डार्विन एयरलाइन में 33.3% हिस्सेदारी खरीदले क घोषणा कइलस। डार्विन क मार्च 2014 से “एतिहाद क्षेत्रीय” की रूप में रीब्रांड कइल गइल। 1 अगस्त 2014 के, एतिहाद, इतालवी ध्वज वाहक अलीटालिया में € 560 मिलियन में 49% हिस्सेदारी लेवे खातिर सहमत हो गइल। इ सौदा 8 अगस्त 2014 के बंद भइल।\nमई 2016 में, एकरी प्रबंधन संरचना में फेरबदल कइल गइल, एयरलाइन क मूल कंपनी एतिहाद विमानन समूह क मुख्य कार्यकारी अधिकारी की तौर पर जेम्स होगन क नियुक्ति कइल गइल।\nपीटर बॉमगार्टनर, जवन की पूर्व में एयरलाइन क मुख्य वाणिज्य अधिकारी रह न, उ एयरलाइन क मुख्य कार्यकारी अधिकारी की रूप में पदभार संभाल लीह न, उ होगन के जवाबदेह रह न।\nअगस्त 2016 में, एतिहाद एयरवेज अक्टूबर 2016 ले ओकर अल्माटी और लरनाका क रूट रद्द कइले क घोषणा क दिहलस।\n1 मुख्य ऑफिससंपादन\nएतिहाद, खलीफा सिटी, अबू धाबी में, अबू धाबी अंतर्राष्ट्रीय हवाई अड्डे की पास आपन मुख्य कार्यालय बनवले बा। एतिहाद 2007 में आपन नया प्रधान कार्यालय और प्रशिक्षण केंद्र क व्यवस्था करे खातिर 183.6 मिलियन संयुक्त अरब अमीरात दिरहम ($ 50 मिलियन अमरीकी डॉलर) खर्च कइलस। नया प्रधान कार्यालय 2007 की अंत ले बना लिहले क तय भइल रहे।\n↑ "Official Website". etihad.com. पहुँचतिथी2दिसंबर 2016.\n↑ "Etihad Airways Fleet". cleartrip.com. पहुँचतिथी2दिसंबर 2016.\n↑ "Etihad Airways Partners plans to align global loyalty programmes". indiablooms.com. 17 November 2016.\n"https://bh.wikipedia.org/w/index.php?title=एतिहाद_एयरवेज&oldid=645764" से लिहल गइल


"राउडी रंगबाज़" के पहिला झलक देखावल गइल – Anjoria\n"राउडी रंगबाज़" के पहिला झलक देखावल गइल\nमैंगो मोशन मूवीज प्रोडक्शन अपना फिलिम “राउडी रंगबाज़” के पहिला झलक देखा दिहलसि. एह फिलिम के निर्माता अभिषेक धारीवाल, निर्देशक दीपक श्रेष्ठ, कार्यकारी निर्माता राहुल पाठक, आ संगीतकार ज्ञानवीर आ कोशिश हवें. फिलिम में कुल छह गो गीत बा जवन बहुते बढ़िया उतरल बाड़ी स.\nफिलिम अब जल्दिए दर्शकन का बीच रिलीज होखे वाली बा. मुख्य भूमिका में विराज भट्ट, अनीता अधिकारी, कृष्णा भट्ट, अनुष्का धकल वगैरह कलाकारन के नाम बा.\n"कोठा (जहाँ प्यार बिकेला)" के डबिंग पूरा भइल\nकड़ा संघर्ष जिए के हिम्मत दिहलसि – अशोक सिंहा


सुदीप पाण्डेय | Anjoria's Weblog\nTag Archives: सुदीप पाण्डेय\nविनय आनंद अउर सुदीप पांडे क ‘खूनी दंगल’\nभोजपुरी सुपर स्टार विनय आनंद आ सुदीप पांडे क जोरदार मारधाड़ से सजल रोमांटिक एक्शन भोजपुरी फिल्म ‘खूनी दंगल’ के निर्माण सुहानी सुहाना फिल्म्स के बैनर संजय कुमार करत बाड़ें आ प्रस्तुत करत बाड़े कुमार दिवाकर. निर्देशक हउवें जानल मानल निर्देशक श्रीधर शेट्टी. गीतकार राकेश निराला, संगीतकार राकेश त्रिवेदी, कथा लेखक सबा मुस्तफा, पटकथा लेखक सबा मुस्तफा अउर मोहम्मद रफी खान, संवाद लेखक मोहम्मद रफी खान, मारधाड़ निर्देशक हीमल, नृत्य निर्देशक केदार सुब्बा, कैमरा मैन श्रीनिवास आर.\nफिल्म के मुख्य कलाकारन में विनय आनंद, सुदीप पांडे, अपूर्वा सिंह, दिव्या श्री, गोपाल राय, उदय श्रीवास्तव, जफर खान, दीपक आनंद, रोहित सिंह मटरू, मोहम्मद रफी खान, संजय कुमार, पुरुषोत्तम ओझा, निरुपमा जी, अर्जुन खोदकर अउर कयूम रजा के नाम बा.\nएह फिल्म में पहिला बेर विनय आनंद एगो गाना गवले बाड़े. बाकी गायकन में उदित नारायण, कल्पना, विनोद राठौड़, इंदू सोनाली, अउर ममता राउत शामिल बाड़ी.\nकलाकार, फिल्म में प्रकाशित किया गया | Tagged खूनी दंगल, विनय आनन्द, सुदीप पाण्डेय\t| Leaveareply\nसुदीप पाण्डेय के मिलल दू गो अवार्ड\nसिनेमा भोजपुरी के एक्शन सितारा सुदीप पाण्डेय क पिछला दिने दू गो अवार्ड से सम्मानित कइल गइल. आर. के. एक्सलेंस अवार्ड में भोजपुरी के सर्वश्रेष्ठ अभिनेता के अवार्ड मशहूर संगीतकार श्रवण के हाथे आ आप की आवाज प्रेस मीडिया अवार्ड में सर्वश्रेष्ठ डायनामिक भोजपुरी अभिनेता क पुरस्कार दिहल गइल. सुदीप पाण्डेय भोजपुरी फिलिमन में लगातार अपना सफलता के डंका बजावत रहेलें.\nसुदीप पांडे के जल्दिए रिलीज होखे वाली फिलिम हवे ‘कसम तिरंगा के‘ आ ‘गजब सिटी मारे सईयां पिछवाडे़’.\nकलाकार में प्रकाशित किया गया | Tagged सुदीप पाण्डेय\t| Leaveareply\nसुदीप पाण्डे के ‘‘पुलिस फाइल्स’’\nभोजपुरी सिनेमा के एक्शन सितारा सुदीप पाण्डे 12 मार्च से रिलांयस के चैनल “बिग मैजिक” पर अपराध के पड़ताल करत लउकीहें. बिग मैजिक के शो ‘‘पुलिस फाइल्स’’ के सुत्रधार बाड़न सुदीप पाण्डे. ई शो बिग मैजिक पर 12 मार्च से सोमार से बियफे के रोज रात नौ बजे से देखावल जाई. एह शो में बिहार, यु॰पी॰ आ उत्तराखण्ड से जुड़ल अपराधन के कहानी देखावल जाई.\nएह बीच सुदीप पाण्डेय आजु काल्हु अपना नयकी भोजपुरी फिलिम ‘‘खुनी दंगल’’ के शुटिंग में व्यस्त बाड़न.\nकलाकार, टीवी शो में प्रकाशित किया गया | Tagged सुदीप पाण्डेय\t| Leaveareply\n‘गजब सीटी मारे सईयां पिछवारे’ में सुदीप पाण्डेय-मोनिका बत्रा के जोड़ी\nभोजपुरी के एक्शन सितारा सुदीप पाण्डेय आ नईकी अदाकारा मोनिका बत्रा के जोड़ी पदमावती पिक्चर्स के बैनर तले बनत निर्माता अनिल जी सिंकर के फिल्म ‘‘गजब सिटी मारे सईंया पिछवारे’’ में देखे के मिली. निर्देशक बलजीत सिंह के एह फिल्म में सुदीप आ मोनिका के लव एंगल बा आ एह दुनु जने पर एक से बढ़िके एक गरमागरम सीन आ गाना फिल्मावल गइल बा.\nफिल्म के खास कलाकारन में सुदीप पाण्डेय, मोनिका बत्रा, मनोज द्विवेदी, सुप्रेरणा सिंह आ संजय पाण्डेय के नाम लिहल जा सकेला. गीत राजेश मिश्रा आ फणिन्द्र राव के आ संगीत छोटे बाबा के बा.\nकलाकार, फिल्म में प्रकाशित किया गया | Tagged मोनिका बत्रा, सुदीप पाण्डेय\t| Leaveareply\nसुदीप पाण्डेय से भ्रष्टाचार निवारण ब्यूरो पूछताछ कइलसि\nPosted on अक्टूबर 19, 2011 by Anjoria\nहाल में प्रेस रिलीज जारी भइल रहुवे जवना में कहल गइल रहे कि भोजपुरी में निर्देशक डा॰राजकुमार चौधरी “अन्ना के आंधी” नाम के फिल्म बनावे जात बाड़े जवना के मुख्य अभिनेता रहीहें सुदीप पाण्डेय. एगारह अक्टूबर के रात में सुदीप पाण्डेय के एंटी करप्शन ब्यूरो उनुका घरे से क्राफोर्ड मार्केट में अपना क्राइम ब्रांच विभाग में ले जाके पूछताछ कइलसि आ अगिला दिने बारह बजे उनुका के छोड़ल गइल. अबही ई केहू नइखे बतावत कि सुदीप पाण्डेय के एसीबी काहे ले गइल रहे. का एह चलते कि ऊ बिहार के हउवें आ कि एह खातिर कि ऊ “अन्ना के आंधी” के नायक बने जात बाड़न ?\nसुदीप पाण्डेय बेसी कुछ नइखन बतावत बाकिर कहलन कि पुलिस केहू से पूछताछ कर सकेले आ हर आदमी के चाहीं कि पुलिस से सहयोग करें, चाहे ऊ आम आदमी होखे भा कवनो सिनेमा स्टार, काहे कि ई सब कुछ आम आदमी के सुरक्षा खातिर कइल जाला. बाकिर इहो कहलन कि पुलिसिया पूछताछ उनका खातिर कवनो डरावना सपना जइसन रहुवे जवना के ऊ जिनिगी भर ना भुला पइहें.\n(स्रोत : संजय शर्मा, खजाना विजन)\nइण्डस्ट्री न्यूज, कलाकार में प्रकाशित किया गया | Tagged अन्ना के आंधी, सुदीप पाण्डेय\t| Leaveareply\nभोजपुरी सिनेमा में अन्ना\nPosted on अक्टूबर 15, 2011 by Anjoria\nभोजपुरी में निर्माता डा॰ राजकुमार चौहान एगो फिलिम बनावे जात बाड़ें जवना के नाम राखल गइल बा “अन्ना के आँधी”. एह फिल्म के निर्देशन करीहें चन्द्रसेन सिंह. सुपरहिट एक्शन हीरो सुदीप पाण्डेय एह फिल्म के मुख्य भूमिका करीहें.\nअन्ना के आँधी फिल्म के कहानी एगो डाक्टर के बा जेकर नाम ह डा॰ अन्ना आ ओकर आदर्शपुरुष हउवें अन्ना हजारे. डा॰ अन्ना अपना गाँव में भ्रष्टाचार के खिलाफत अन्ना हजारे के बतावल गाँधीवादी तरीका से करीहें आ भर गाँव के एह लक्ष्य खातिर जागरुक बना दीहें.\nफिल्म का बारे में बतियात सुदीप पाण्डेय के कहना रहे कि ई एगो चुनौतीवाली भूमिका बा. हमनी का कोशिश करत बानी स कुछ संदेश देबे के. समाज के अन्ना हजारे जइसन लोगन के बहुते जरूरत बा आ मीडिया के आपन काम बढ़िया से करे के जवना से समाज में फइलल भठियरपन खतम कइल जा सको.\nफिल्म के कहानी डा॰ राजकुमार चौहान के लिखल, संगीत अमन श्लोक के, कैमरा प्रिंस के, संवाद संजीत कुमार के, एक्शन अकबर शरीफ के आ नृत्यनिर्देशन अग्नेश के रही. फिल्म राजराशि फिल्म्स का बैनर में बनावल जाई.\n(स्रोत : संजय बी॰ शर्मा)\nकलाकार, फिल्म में प्रकाशित किया गया | Tagged अन्ना के आँधी, सुदीप पाण्डेय\t| Leaveareply\nPosted on जुलाई 31, 2011 by Anjoria\nबिहार के गया जिला के निवासी सुदीप पाण्डेय के फिल्मी कैरियर भोजपुरिया भईया से शुरु भइल रहे जवना के हैरी फर्नाण्डीज निर्देशित कइले रहले. सुदीप पाण्डेय मानेले कि संघर्ष का दौरान बहुत कुछ अइसन बा जवना से दोसरा लोग के प्रोत्साहन मिल सकेला बाकिर ऊ एह बारे में बात करल ना चाहसु. कहेले कि ऊ दिन भुलाईये दिहल नीमन होई. बढ़िया काम कइला का बावजूद उद्योग में कवनो हवा ना खड़ा कर पवला खातिर सुदीप के कहना बा कि ऊ थियेटर कलाकार हउवन आ अपना तरफ आइल हर काम ना सकार सकस. उनका अपने शर्त पर काम कइल नीक लागेला से स्वाभाविक बा कि वइसनका काम बहुत कमे मिली.\nसुदीप पाण्डेय के इहो नइखे मालूम कि कवना कारण से उनकर अधिका फिलिमन में डबल रोल बा. इहाँ तक कि उनुकर पहिलको फिलिम में डबले रोल रहुवे. सुदीप कहेले कि एकर बेहतर जबाब निर्देशके लोग दे पाई. हालही में रिलीज फिल्म मि॰ तांगावाला में फेर सुदीप के डबर रोल बा आ आवे वाली फिलिम कसम तिरंगा के में त ऊ एके साथ दस किरदार करत लउकीहे.\nभोजपुरी फिल्मोद्योग का बारे में बतियावत सुदीप कहेले कि भोजपुरी सिनेमा के सबले बड़ विडम्बना इहे बा कि अधिकतर फिल्म परिवारन के देखे लायक बनावल जाले जबकि परिवार मुश्किले से थियेटर ले चहुँपेले. दोसरे भोजपुरी सिनेमा में स्टार सिस्टम बन गइल बा जवन एकर विकास के राह रोकले बा. बाकिर एकर जिम्मेदारी ऊ निर्देशक आ निर्माता लोगन पर डालेले जे नयका अभिनेता के मौका देबे से हिचकेले. फिल्म के सही वितरणो एगो बड़हन समस्या बा जवना खातिर निर्माता आ वितरक लोग के मिल बइठ के एह समस्या के समाधान खोजे के पड़ी.\nअपना माता पिता के बेहद सम्मान देबे वाला सुदीप पाण्डेय के शौक बा जिम में कसरत कइल आ खाली समय में दोस्तन का साथे गप्पबाजी कइल. साथही मौका मिले त राजनीति का मैदानो में उतरे के चहीहे सुदीप. उनुकर कहना बा कि देश समाज खातिर कुछ कइल चाहत होखी त एहले बढ़िया दोसर कवनो मंच ना हो सके.\nकलाकार में प्रकाशित किया गया | Tagged सुदीप पाण्डेय\t| 1 Reply


Coronavirus COVID-19 daily update: केंद्रीय मंत्री संतोष गंगवार समेत उनके परिवार के6सदस्य कोरोना पॉजिटिव। – Digital Women – Daring ! Inspiring ! Courageous\nAK\t5घंटे पूर्व\t एक टिप्पणी छोड़ें


दर्शकन के प्यारे हमरा के शोहरत दिहले बा : रविकिशन – Anjoria\nअक्टूबर 5, 2010 भोजपुरी फिल्म, रविकिशन\nभोजपुरी सिनेमा के सदाबहार सुपर स्टार रवि किशन के ख्याति आज चहुओर फ़ैल रहल बा. है. भोजपुरी फिल्म जगत में पिछला दस साल से आपन जलवा बिखेरत रवि किशन हिंदी फिल्म जगत आ छोटको परदा पर आपन दमदार मौजूदगी दर्ज करवा दिहले बाड़न. आजु हालात अइसन बा कि चाहे फिल्म होखो, टी वी शो होखो, विज्ञापन होखो भा फेर स्टेज शो, हर जगहा रविए किशन के नाम के चर्चा बा. जहां तक भोजपुरी फिल्मन के बाति बा त एह साल रिलीज़ उनकर फिल्म “देवरा बड़ा सतावेला” एह साल के सबले बड़ हिट फिल्म मानल जा रहल बा. एकरा अलावा “बलिदान”, “सत्यमेव जयते”, “जरा देब दुनिया तोहरा प्यार में”, “लहरिया लूटा ए राजा जी” ओ रिकार्ड तोड़ बिजनेस कइले बाड़ी सँ. रवि किशन से उनका फ़िल्मी सफ़र, उनका मिलल अपार सफलता आ आगा के योजना पर उनका से भइल बातचीत पढ़े FILMS4U.IN पर जाईं.


लाडला – Anjoria\nमुंबई में खेसारीलाल के धूम\nमुंबई में सुपरस्टार खेसारीलाल के धूम मचल बा. पिछला हफ्ता रिलीज भइल इनकर फिलिम ‘तेरे नाम’ मुंबई में रिकार्ड व्यवसाय करत बिया. बतावल जात बा कि पहिलके दिने 12 लाख…\nभोजपुरी सिनेमा के ‘लाडला’ सुपर स्टार खेसारी लाल यादव के दिल राजस्थानी सिनेस्टार नेहाश्री के प्यार अइसन दिवान बन गइल बा कि खेसारी लाल यादव नाचत बाड़े, गावत बाड़े, झूमत…\nलाडला के संगीतमय शुरूआत भइल\nअगस्त 5, 2014 Editor\nकृति इंटरटेनमेन्ट के परोसा आ आस्था आर्ट अउर रंजीत सिंह इंटरटेनमेन्ट के भोजपुरी फिलिम ‘लाडला’ के संगीतमय मुहूर्त हालही में मुम्बई के जिप रिकॉर्डिंग स्टूडियो में कइल गइल. ई फिलिम…


2012 तक बिहार के हर घर में पहुँची बिजली\nगया। ई बात सुने में भले मुँगेरीलाल के हसीन सपना नियन लागो, लेकिन केन्द्रीय उर्जा मंत्री सुशील कुमार शिंदे क कहनाम बा कि कई सालन से बिजली के कमी से जूझ रहल बिहार के हर घर में 2012 तक बिजली पहुंचाये के संकल्प केन्द्र सरकार लेले बिया।\nComments (1)\tअब देश के माडल राज्य बनी बिहार: न्यूयार्क टाइम्स\nपटना। बिहार के बदलाव के गूंज पर न्यूयार्क टाइम्स में प्रकाशित एगो आलेख भी मुहर लगवले बाटे। 10 अप्रैल के एह अखबार में प्रकाशित एल. पोलग्...\nComments (3)\tविकास दर के मामला में बिहार बनल नंबर-1\nपटना। बिहार जीडीपी के मामला में देश के नंबर वन राज्य बन गइल बा। बिहार के विकास दर गुजरात के विकास दर से भी बेसी हो गइल बाटे। ताजा मिलल ...\nComments (1)\tलक्ष्मणपुर बाथे नरसंहार: 16 के फांसी, 8 के उम्रकैद\nजहानाबाद। बिहार के जहानाबाद जिला के लक्ष्मणपुर बाथे गांव में साल 1997 में भइल 58 लोगन के हत्या के मामला में अदालत बुधवार के 16 दोषियन क...\nAdd your comment\tमूर्ति खातिर पइसा बा, लेकिन लइकन के पढाई खातिर ना\nलखनऊ। उत्तर प्रदेश के मुख्यमंत्री मायावती का लगे आपन मूर्ति लगवाये खातिर त पइसा बा, लेकिन लइकन के पढ़ाई खातिर नइखे। प्रदेश में दलित नेत...\nComments (1)\tदुनिया भर के चकित कइलस "बिहार के लाल"\nबेगूसराय। बेगूसराय के मेधावी छात्र सर्वेश ना सिर्फ राज्य के, बल्कि देश के नाम रोशन कइले बाडन। इटवा डीएवी पब्लिक स्कूल से 10वीं परीक्षा ...\nAdd your comment\tसुपीम कोर्ट से लालू के राहत, नीतीश के फटकार\nनई दिल्ली। सुप्रीम कोर्ट एगो अहम फैसला में आज कहलस कि आय से अधिक संपत्ति के मामला में आरजेडी मुखिया लालू प्रसाद यादव आ उनकर पत्नी राबड़...\nAdd your comment\tबिहार में मई के बाद कबो हो सकेला चुनाव: नीतीश\nपटना। बिहार के मुख्यमंत्री नीतीश कुमार आज एहिजा संकेत दिहलन कि राज्य में मई के बाद विधानसभा के चुनाव कबो हो सकेला।\nComments (1)\tदिल्ली देखलस शारदा सिन्हा के आवाज के जलवा\nComments (4)\t« Start Prev 11 12 13 14 15 16 17 18 19 20 Next End »


Dhan Dhua Ho Jai Lyrics | Pawan Singh | Anjali Raj | Bhojpuri Lyrics\nJanuary 1, 2022 by Song\nSong Detail: Dhan Dhua Ho Jai Lyrics Song sing by Pawan Singh. And lyrics written by Arun Bihari. धुआँ हो जाई !भले धुआँ हो जाई ! पईसा देखाव ना राईफल में खोस केकाबू में राख जवनिया के जोश केपईसा देखाव ना राईफल में खोस केकाबू में राख जवनिया के जोश केऐ बाबू ! देहिया छुव … Read more\nCategories Bhojpuri Song Lyrics Leaveacomment\nPeera Piritiya Ke Lyrics – Ritesh Pandey | Bhojpuri Sad Song 2018 | Bhojpuri Lyrics\nDecember 18, 2021 by Song\nSong Details: Peera Piritiya Ke Lyrics – Ritesh Pandey | Bhojpuri Sad Song 2018 | Bhojpuri Lyrics प्यार के बदले पीर मिलल बा , चाहत में दिल टूटल बाबची उमरिया बीती कईसे, साथ सनम से छुटल बा .. प्यार के बदले पीर मिलल बा ,चाहत में दिल टूटल बा ,बची उमरिया बीती कईसे,साथ सनम … Read more\nKhesari ke Gana | खेसारी के गाना\nDecember 10, 2021 December 9, 2021 by Song\nKhesari ke Gana खेसारी लाल यादव एक भोजपुरी गायक, अभिनेता और मॉडल हैं। खेसारी को सफलता उनके भोजपुरी एलबम माल भेटई मेला में से मिली। खेसारी के गाना 2012 में उन्होंने साजन चले ससुराल फिल्म की, और एक उभरते हुए भोजपुरी फिल्म स्टार बन गए। प्रारंभ में, खेसारी लाल एक लोक गायक के साथ-साथ एक … Read more\nCategories Bhojpuri Song Lyrics\nDecember 7, 2021 November 27, 2021 by Song\nBhojpuri song lyrics भोजपुरी संगीत हिंदुस्तानी शास्त्रीय संगीत का एक रूप है और इसमें पारंपरिक और आधुनिक दोनों तरह की विशिष्ट शैली में भोजपुरी भाषा के प्रदर्शन की एक विस्तृत श्रृंखला शामिल है। संगीत का यह रूप ज्यादातर भारतीय राज्यों बिहार, उत्तर प्रदेश और नेपाल, सूरीनाम, गुयाना, नीदरलैंड, मॉरीशस और अन्य कैरिबियाई द्वीपों जैसे अन्य … Read more\nBabua Ke Khush Ka Da Bhojpuri lyrics | Khesari Lal Yadav | Shilpi Raj\nOctober 30, 2021 by Song\nBabua Ke Khush Ka Da Bhojpuri lyrics हमरा जवानी के कहानी बरियार बाकवना रंगदार के हो छुवे के जोगाड़ बा अरे हमरा जवानी के कहानी बरियार बाकवना रंगदार के हो छुवे के जोगाड़ बाजवन चाहतारे सुन ले ते पईबे ना पईबे नापईबे ना !एह बबुआ के खुश क के जईबे नात आरा में दुबारा फेरु … Read more


ज़िन्दगी बा त दर्दो मिली खुशियो मिली – मनोज तिवारी – Anjoria\nभोजपुरी फिल्मों के मेगा स्टार मनोज तिवारी के एह बाति के बखूबी इल्म बा कि ज़िन्दगी बा त दर्दो मिली खुशियो मिली. एहसे ऊ आपन हर छोट बड़ खुशी सहेज के राखल चाहेले. सहेजे के त ऊ अपना दिल के रिश्तो के चाहेले लेकिन उनुकर दिल के रानी माने तब नू. मनोज तिवारी का अदाकारी आ गवनई में संवेदना के एगो बड़हन संसार हाजिर बा. प्रेम, सौंदर्य, अवसाद, मिलन, बिछोह, रुसवाई, बेवफाई के गहीरा एहसासन से भरल उनुका ज़िन्दगी पर जबे कवनो तस्वीर बनावल जाई त जिंदगी के तमाम मुश्किल आ दुश्वारियनो में मनोज तिवारी के एगो नया रंग भरत देखल जा सकेला. उनुका अभिनय आ गायन के जिन्दगी एही हजार-हजार रंगन के ओकरा खूबसूरत आ दर्द भरल लमहन के पकड़ लेबे के कलात्मक कोशिश का रूप में देखल जा सकेला. उनुकर अदबी शख्सियत उनुका के दोसरा कलाकारन से काफी अलगा राखेले आ मनोज तिवारी के एगो नया प्रतिमान का रूप में पेश करेले. बचपन गांव का मटमइल राहन पर बीतल. महतारी के अभावन से लोहा लेते देखलन, दिक्कत का साथे संगीतो सीखलन. इहे माहौल रहल जवना में मनोज तिवारी में गायन के प्रति लगाव बढ़ल. पिछला दिने मनोज तिवारी फुर्सत के चंद लमहा हमरा साथे बँटलन आ ओही लमहन के कुछ बाति एहिजा पेश करत बानी.\nमनोज जी, इंडिया टुडे देश के चुनिंदा 20 गो सिनेमाई शख़्सियतन में रखलसि, पाकिस्तान के एगो वेबसाईट पाकिस्तान में लोकप्रिय भारतीय सितारन में गिनलसि, आ भोजपुरी सिटी सिने अवार्ड में दशक के सबले बड़ सितारा के अवार्ड दिहलसि, खुशी त मिलले होई ?\n– खुशी त मिलल, लेकिन जिम्मेदारीओ बढ़ गइल. लोग के अपेक्षा पर खरो उतरे के बा.\nविश्व भोजपुरी सम्मेलन में रउरा के पद्म पुरस्कार देबे के मांग उठावल गइल. आखिर का बात बा कि पिछला बीसियन बरीसन में कवनो भोजपुरी गायक के पद्म पुरस्कार ना मिलल ?\n– हमहू कहीं पढ़नी कि हमरा के पद्म पुरस्कार के मांग उठावल गइल बा. हमार मानना बा कि ज़िन्दगी बा त दर्दो मिली खुशियो मिली.\nमनोज जी, दर्द के वजह का रउरा पत्नि के रउरा से तलाक माँगल बा ?\n– हम अपना बीबी बेटा स अलगा रहे के कल्पने से काँप जात बानी. हम नइखी चाहत कि हमार घर उजड़े. हमरा खातिर ऊ आदमी भगवाने होखी जे हमरा घर के उजड़े से बचा ली. लोग श्वेता के नाम लेत बा बाकिर हमार श्वेता से कवनो लफड़ा नइखे, बिग बॉस में लोग देखलही होखी. रानी के हम आजुओ बेहद प्यार करेनी.\nएक वजह इहो हो सकेला कि आप आम आदमी बनके जियल चाहीले ?\n– हम जवना पेशा में बानी ओहमें मुखौटा पहिरल कामे आवेला बाकिर सामान्य बनल रहला के अपने आनन्द होला. आजु हमरा लगे एक से एक बेशकीमती गाड़ी बा बाकिर आजुओ हमरा बनारस में रिक्शा पर घूमल नीक लागेला.\nराजनीति के त बॉय बॉय कर दिहले होखब ?\n– एकदमे ना. झारखंड में प्रचार करे गइनी त लोग हमरा पर भरोसा कइल आ ओह प्रत्याशी को विजयी बना दिहलसि जेकर हम प्रचार कइले रही.\nबिहार के एगो अखबार आपके बिहार में लोकप्रियता में नीतीशे कुमार का बाद बतवले रहे.\n– बिहार के मुख्यमंत्री नीतीश कुमार के हम जबरदस्त फैन हईं आ एक दिन उनुका के प्रधानमंत्री बनत देखल चाहीला.\nमनोज जी, अभिनय के पथरीली भूमि आ संगीत के सौम्य सागर में एके साथ विचरण कइल, समुद्र से गंगा आ यमुना के पानी के अलग कइला जइसन दुरुह काम होला. रउरा एह सागर से उर्वरो बनावत बानी आ सागर से मोतीओ चुनत बानी. कइसे कर लिहिले ई सब ?\n– हम दुनु का माध्यम से समाज के जगावल आ भोजपुरी भाषा के बढ़ावल चाहीले. लोग में भोजपुरी खातिर समर्पण देखल चाहीले. एहसे अभिनय आ गायन में संतुलन बनल रहेला.\nराउर फिल्म ‘ससुरा बड़ा पईसावाला’ भोजपुरी सिनेमा खातिर जन जागृति ले आ दिहलसि. आज भोजपुरी सिनेमा एक बेर फेर नीति आ रणनीति में अझूराइल बा. रउरा का भोजपुरी सिनेमा के एह भंवर जाल से निकाल पायब ?\n– राउर सवाल झकझोरे वाला बा बाकिर भोजपुरी सिनेमा के विकास खातिर हम हमेशा लागल रहब.\nकई बेर फिल्मन में आपके किरदार निर्धनता का माम‍िला में प्रेमचंद के ‘रंगभूमि’ के सूरदास, भा पूस के रात के हलाकू जइसन होले. कइसे निबाह पाइले अइसन किरदार ?\n– जे खुदे घोर गरीबी आ अभाव के जिनिगी जियले होखे आकरा अभिनय में त गरीबी जियतार होइये जाई. हम बहुते कठिनाई देखले बानी. हमार बड़का भाई साधू शरण तिवारी हमरा के एगो राह देखवले, व्यवस्था जुटवले आ हम संगीत के स्वर साधना में रम गइनी.\nभोजपुरी के विकास खातिर कवो नया पहल ?\n– भोजपुरी के विकास खातिर पूरी दुनिया में गइल बानी. मॉरीशस, सूरीनाम में भोजपुरी के विकास खातिर कई गो समझौते भारत सरकार का साथे हमरा पहल पर भइल बा.\nमनोज जी आज भोजपुरी सिनेमा का हर बड़का निर्माता रउरा के लेके फिल्म बना रहल बा, का रउरा फेर पहिले जइसन संजीदा हो गइल बानी ?\n– हम अपनानिर्माता निर्देशक के अपना परिवार लेखा मानीले, ओह लोग के प्रतिकार ना करी बलुक सम्मान करीले. आ निर्मातो निर्देशक लोग जानेला कि मनोज तिवारी के विचार, सरोकार आ चिंतन के दायरा कतना बड़हन बा.


खेसारीलाल यादव के खतरनाक स्टंट – Anjoria\nएह घरी सिनेमा भोजपुरी में हिट फैक्ट्री बन गइल चर्चित अभिनेता खेसारीलाल यादव के स्टंट में कवनो जवाब नइखे. अपना आवे वाली फिलिम ‘तेरी कसम’ ला खेसारीलाल यादव अइसन ख़तरनाक स्टंट कइलन के देखे वालन के होश उड़ गइल. निर्देशक निर्देशक अनिल सिनकर एह सीन ला खेसारी के डुप्लीकेट बोला लिहले रहलें बाकिर खेसारी जिद्द कर के ऊ सीन कुद कइलन. एह सीन में उनुका बहुते रफ्तार में मोटरसाइकिल चलावे के रहे. सबले खास बात ई कि सीन एके शाट में ओके हो गइल. खुशी से झुमल पूरा यूनिट खेसारी के कान्हे उठा लिहल.\nएह फिलिम में खेसारी के नायिका बाड़ी मोनिका बत्रा अउर शुभी शर्मा.


साहित्य – Page 41 – Anjoria\nसाहित्य (Page 41)\nहम अइना हर आँगन क\n– डा॰ कमलेश राय हम अइना हर आँगन क हर चेहरा के रखवार हईं राख सहेज त एगो हम, तोरऽ त कई हजार हईं. हिय में सनेह से राखी लां दुख के पीड़ा सुख के उछाह निरखी ला रोज थिर रहि के, जिनिगी के सगरी धूप छाँह. छन में अधरनपूरा पढ़ीं…\n– शिवजी पाण्डेय “रसराज” हाथ जोरि करतानी बिनति तहार, मईया शारदा. सुनी लिहितू हमरी पुकार, मईया शारदा.. गरे कुंड हार शोभे, श्वेत रंग सारी, नीर क्षीर जाँचे वाला हंस बा सवारी, बीनवा बजाई के जगइतू संसार, मईया शारदा. सुनी लिहितू हमरी पुकार, मईया शारदा.. अन्हरी रे अँखिया अछरिया देखवलू, सूरपूरा पढ़ीं…\nपिछला हफ्ता एक जने के पटावे खातिर दोसरा जने के पठा दिहल गइल. जिनका के पठावल गइल से ओह राज्य के पालक रहलें आ लोग कहत बा कि एह बहाने उनुका के पटावे के कोशिश कइल गइल बा जिनकर सहारा अगिला साल के चुनाव का बाद लेबे के जरूरत पड़पूरा पढ़ीं…\nभोजपुरी भाषा साहित्य के एगो नया पहिचान दिहलसि "पाती"\n“भोजपुरी दिशाबोध के वैचारिक साहित्यिक पत्रिका “पाती” एगो अइसन रचनात्मक मंच ह जवन भोजपुरी भाषा साहित्य के एगो नया पहिचान दिहलसि. एकरा रचनात्मक आंदोलन से जुड़ के अनेके लेखक राष्ट्रीय स्तर पर आपन पहचान बनवलन.” ई कहना रहल डा.श्रीराम सिंह के जे विश्व भोजपुरी सम्मेलन के बलिया ईकाई का ओरपूरा पढ़ीं…\nकेशव के दू गो गीत\n– केशव मोहन पाण्डेय 1. गीत महुआ मन महँकावे, पपीहा गीत सुनावे, भौंरा रोजो आवे लागल अंगनवा में। कवन टोना कइलू अपना नयनवा से।। पुरुवा गावे लाचारी, चिहुके अमवा के बारी, बेरा बढ़-बढ़ के बोले, मन एने-ओने डोले, सिहरे सगरो सिवनवा शरमवा से।। अचके बढ़ जाला चाल, सपना सजेला बेहाल,पूरा पढ़ीं…\n“संतोख अतने बा / कि गाँव अपना में अझुराइल / अपने में परेशान / अपने में मगन / अतने में गील / कि हिनिके उड़ा देब! / हुनके भठा देब! / उनकर मामर हेठ करब! / बहुत जल्दिये गोटी सेट करब!!” ना, ना. गलत समुझला के जरूरत नइखे. बतकुच्चन मेंपूरा पढ़ीं…\nबीत गइल शिवरात्रि बाबा..\n– अभयकृष्ण त्रिपाठी बीत गइल शिवरात्रि बाबा नाही अइलऽ तू, पडल रह गइल भांग धतूरा नाही खइलऽ तू | का दिल्ली का कलकत्ता का काशी का मथुरा, तोहरा आड़ में खा रहल बा हर केहू भांग धतूरा, जहर के खाके जहर उगीलत नाही देखलऽ तू, बीत गइल शिवरात्रि बाबा……….| मानतपूरा पढ़ीं…\nपिछला दस साल से भोजपुरी के वेबसाइट चलावत अपना अनुभव से इहे सिखले बानी कि भोजपुरी में वेबसाइट चलावल बहुते मुश्किल काम होला. सबसे पहिले भोजपुरी में वेबसाइट शुरू भइल रहे अँजोरिया. एकरा बाद बहुते वेबसाइट अइलीं स. कुछेक त बहुते मजगर तरीका से निकलली सँ बाकिर गँवे गँवे सभकरपूरा पढ़ीं…\nपिछला कुछ महीना से फाँसी का फैसला पर गृहमंत्रालय अतना फदफदा गइल बा कि ताबड़तोड़ फाँसी सकारे के सलाह दिहले जात बा. अब एह बात पर बहुते कुछ मन करे लागल कहे सुने के. बाकिर आजु के हालात अइसन हो गइल बा कि बतियावे के आजादी भले होखे बतावे केपूरा पढ़ीं…\nएह अंक में भोजपुरी के संवैधानिक मान्यता का गंभीर मुद्दा पर पत्रिका संपादक कुलदीप कुमार के संपादकीय में राजनेता लोग के चेहरा के मुखौटा उतारे के कोशिश भइल बा भोजपुरियन का सभा में आ के झूठ आश्वासन दिहल आ निकलते भुला गइला के शिकायत एकदमे सही बा. प्रभाकर पांडे केपूरा पढ़ीं…


गिरफ्तारी के डर से गठबधन का उम्मीदवार फरार !\n» मुख्य समाचार» गिरफ्तारी के डर से गठबधन का उम्मीदवार फरार !\nCopyright © 2017-2022 Khulasa Post - All Rights Reserved. | RNI No. : CHHHIN/2016/74923 KHULASA POST | Powered by : Softbit Solution Visits : 4051873


धनतेरस के परम्परा आजुओ कायम बा – Anjoria\nअक्टूबर 31, 2013 धनतेरस\n– सतीश कुमार सिन्हा\nतेजी से बदलत जमाना का बावजूद आजुओ धनतेरस के परम्परा कायम बा आ समाज के हर वर्ग के लोग महत्व वाला अनेके सामान खरीदे ला एह दिन के साल भर तिकवेला.\nहिंदू पंचांग के मुताबिक हर साल कार्तिक अन्हरिया के तेरहवाँ दिने धन्वतरि त्रयोदशी मनावल जाले जवना के आम बोलचाल में लोग धनतेरस कहेला. असल में ई धन्वन्तरि जयंती के पर्व ह आ आयुर्वेद के जनक धन्वन्तरि के जनमदिन का रूप में मनावल जाला.\nधनतेरस का दिने सोना.चांदी के आ बरतन खरीदे के परम्परा ह. एह दिने बरतन खरीदे के शुरुआत कब, कइसे आ काहे भइल एकर कवनो पकिया प्रमाण त नइखे बाकिर मानल जाला कि जनम का समय धन्वन्तरि के हाथ मे अमृत कलश रहुवे. एह अमृत कलश के मंगलो कलश कहल जाला आ मानल जाला कि देव शिल्पी भगवान विश्वर्कमा एकरा के बनवले रहले. एही चलते एह दिन बरतन खरीदल लोग शुभ मानेला.\nनयकी पीढि आपन परम्परा बढ़िया से समुझ सके एह ला भारतीय संस्कृति के हर पर्व से जुडल कवनो ना कवनो लोक कथा जरूर बा. दीपावली से पहिले मनावल जाए वाला धनतेरसो से जुड़ल एगो लोककथा बा जवन अनेक युग से कहल सुनल जात बा.\nपौराणिक कथा में धन्वन्तरि के जनम के बारे में बतावल गइल बा कि देवता आ असुर के समुद्र मंथन से धन्वन्तरि के जनम भइल रहे. ऊ अपना हाथ में अमृत कलश लिहले प्रकट भइल रहले. एही चलरे उनकर नाम पीयूषपाणि धन्वन्तरि धरा गइल. उनुका के विष्णु के अवतारो मानल जाला.\nपरम्परा के मुताबिक धनतेरस के साँझ यम के नाम के दीया घर का देहरी पर राखल जाला आ ओकर पूजा क के प्रार्थना कइल जाला कि ऊ घर मे मत आवे आ केहू के कष्ट जनि देव. देखल जाव त ई धार्मिक मान्यता मनुष्य के स्वास्थ्य आ लमहर उमिर के विचार से बनल बा.\nयम के दीयो निकाले का बारे मे एगो कहानी बा. एक बेर राजा हिम अपना बेटा के कुंडली बनववले. एहमें पता चलल कि शादी के ठीक चउथे दिने सांप कटला से उनकर मौत हो जाई. हिम के पतोह के जब एह बात के पता चलल त ऊ तय कइलसि कि उ हर हाल मे अपना पति के यम के कोप से बचाई. शादी के चउथा दिने उ पति के कोठरी का बाहर घर के सगरी जेवर आ सोना.चांदी के सिक्का के ढेर बनाके ओकरा के पहाड़ के रूप दे दिहलि आ खुद रात भर बइठ के गाना गावे लागल आ कहानी सुनावे लागल जेहसे ओकरा नींद मत आवे.\nरात में जब यम सांप के रूप मे उनका पति के डंसे आइल त आभूषण के पहाड़ पार ना कर सकल आ ओही ढेर पर बइठ के गाना सुने लागल. एही में सगरी रात बीत गइल आ अगिला भोरे साँप के लवटे के पड़ल आ ऊ अपना पति के जान बचा लिहलसि. कहल जाला कि तबहिए से लोग घर के सुख.समृद्धि खातिर धनतेरस का दिन अपना घर के बाहर यम के दीया निकालेला जेहसे यम उनका परिवार के कवनो नुकसान मत चहुँपावसु.\nहमनी के भारतीय संस्कृति मे स्वास्थ्य के जगहा धन से ऊपर मानल गइल बा. कहले जाला कि पहिला सुख निरोगी काया, दूजा सुख घर के माया. एही से दीपावली मे सबसे पहिले धनतेरस के महत्व दिआला.\nधनतेरस का दिने सोना चांदी के बरतन, सिक्का, गहना खरीदे के परंपरा रहल बा. सोना सौर्दय त बढ़इबे करेला मुश्किल घड़ी मे संचित धन के रूप मे कामो आवेला. कुछ लोग शगुन के रूप मे सोना भा चांदी के सिक्को खरीदेला.\nबदलत दौर में लोग के पसंद आ जरूरतो बदलल बा. एहसे एह दिन बरतन आ गहना का अलावे वाहन, मोबाइल वगैरहो खरिदाए लागल बा. एह घरी त धनतेरस का दिन वाहन खरीदे के फैशन जस बन गइल बा, कुछ लोग एह दिन कम्प्यूटरो वगैरह खरीदेला.\nरीति रिवाज से जुडल धनतेरस आजु आदमी के आर्थिक क्षमता के सूचक बन गइल बा. बड़का लोग एह दिन विलास के सामान खरीदेला त गरीब तबका के लोग जरूरत के सामान खरीद धनतेरस के पर्व मना लेला. बाकिर सब कुछ का बावजूद लोग एह पर्व के भुलाइल नइखे आ अपना कूवत मुताबिक एह दिने खरीदारी करेला.\nसतीश कुमार सिन्हा पटना में पत्रकार हैं.\nOne thought on “धनतेरस के परम्परा आजुओ कायम बा”\nअक्टूबर 31, 2013 को 9:45 अपराह्न पर\nबड़ी नीमन बा इ जानकारी.


बाप के मरले कुँअर, महतारी के मरले टूअर : बाति के बतंगड़ – 12 – Anjoria\nबाप के मरले कुँअर, महतारी के मरले टूअर : बाति के बतंगड़ – 12\nदिसम्बर 12, 2016 बाति के बतंगड़, बाप के मरले कुँअर, महतारी के मरले टूअर\nभोजपुरी कहाउत – बाप के मरले कुँअर, महतारी के मरले टूअर – कतना सही हवे अबकी एगो वंशवादी परिवार के लड़ाई में देखा गइल. समाजवाद के बात त लोहिया के आत्मा के भरमावे खातिर होला. साथही एह लड़ाई में नीमनो-नीमन स्तम्भकार लोग थाह ना लगा सकल. अबहीं ले त लोग एही पर एकमत नइखे कि एह परिवार में अइसन लड़ाई होखे के कारण का रहुवे आ एह लड़ाई में जीतल के. केहु एकरा के बाप बेटा के टक्कर बतावत बा त केहु – चाचा चोर भतीजा पाजी, चाचा का सिर पर जूता बाजी – वाला कहाउत का नजरिया स देखल चाहत बा. कुछ लोग कहत बा कि दलाल बुद्धि पा के अपना बेटा के बे-काँट-कूट वाला राजतिलक करा गइलन बूढ़ बाप आ अब चैन से वर्णाश्रम बीता सकीहें.\nकेहु कहत बा कि दोसरा से जनमल बेटा का बदले अपने बेटा के गद्दी नशीन करा दिहलन बुढ़ऊ. आ लगले हाथ अपना शातिर भाई के अतना खूबी से कगरियाइयो दिहलन कि भाई के प्रेमो बनल रहि गइल आ अपना बेटा के राह के काँटो कूस निकल गइल.\nअब जवन कारण रहल होखे, जे जीतल भा जे हारल होखे, लोहिया के आत्मा त एक बार फेरी मर गइल अबकि. साधारण परिवार से आवे वाला, साइकिल से चले वाला मास्टर पता ना अइसन कवन काम कइलसि कि ओकर परिवार हजारो करोड़ के संपति में खेले लागल. शायद एही खेल का चलते जेल जाए के संकट आ घेरले रहल जब दलाल बुद्धि आपन सेटिंग क के जेल जाए से बचा लिहलसि बुढ़ऊ के. ई सेटिंग न्यायपालिका साथे भइल कि कार्यपालिका साथे, ई त ऊ दललवे बता पाई. बेटा मोह का बावजूद बुढ़ऊ के मित्र मोह सराहे जोग बा. ना त राजनीति के का कहाव, हर क्षेत्र में लोग सीढ़ी के इस्तेमाल कइला का बाद लोग ओकरा के लवना बना के इस्तेमाल क जालें कि फेर केहु ओह सीढ़ी से आसमान मत छू पावे.\nसंयुक्त परिवार त अब गिनले चुनल रहि गइल बाड़ी सँ. अधिकतर त अब एकले परिवार लउकेला. बाकिर जब संयुक्त परिवार आपन गन्दगी चौराहा पर झारल शुरू क देला त गन्दगी के ढेर लाग जाला. ई उनका चोरी आ हलकटई के खुलासा करीहें त ऊ इनकर. लंगटे सभे जाना हो जइहें बाकिर कहत रहीहें कि हमरा बारे में गलत बयानी भइल बा बाकिर उनुका बारे में सगरी कुछ साँचे हवे. एह लंगाझारी का चलते बहुते कुछ के चरचा खुलेआम होखे लागल बा. दू गो मेहरारु होखे के बात पहिले लुका छिपा के होखत रहुवे, बाकिर अब खुलेआम होखे लागल बा. खुद बेटे के एगो सिपहसालार मयभा महतारी के षडयन्त्र के आरोप लगा दिहलसि आ केहु एकर विरोध ना कइल. बाप के ई बात बहुते खराब लागल, ई ऊ खुद बतवलन बेटा के शिकायत करत.\nराज परिवारन में चारित्रिक शुचिता के बात ना कइल जाव. ई त मध्यमवर्गीय परिवारन के चोंचला ह. उच्च वर्गीय आ निम्न वर्गीय परिवारन में एकर कवनो महत्व ना होखे. केहु केहु का साथे सूत सकेला. आ चूंकि एह राज परिवार के चरचा बाजार में आ गइल बा त ओही परिवार से एकर नमूनो देख लीहल जाव. पहिले त बहुते लोग का इहे मालूम ना रहुवे कि दू गो मेहरारू बा. फेर कहाए लागल कि दू गो बेटो बो. अब पता चलल बा कि दोसरकी वाला बेटा ओकरा पहिला मरद से ह. त बुढ़ऊ अपना बेटा के राजतिलक करा दिहलन त दुसरकी लाग गइल सौतेला बेटा के बनवास दिआवे ला जाल बुने में. तंग आके बेटा बाप से फरका रहल शुरू क दिहलसि. चचऊ के बुझाइल कि इहे मौका बा जब भईया के प्यार जगा के आपन गोटी सेट करा लीं बाकिर चाल उलटा पड़ि गइल. आ लड़िका सभ थपड़ी पीट पीट के कहतारें सँ – चाचा चोर भतीजा पाजी, चाचा का सिर पर जूता बाजी.\nमोदियात दुनिया का बीच भगले त गइले बेटा : बाति के बतंगड़ – 13\nOne thought on “बाप के मरले कुँअर, महतारी के मरले टूअर : बाति के बतंगड़ – 12”\nशैलेन्द्र 'असीम' कहते हैं:\nदिसम्बर 20, 2016 को 9:07 पूर्वाह्न पर


भोजपुरी में पढ़ें - कोरोनाकाल में करम-योग- जिनिगी जीए के कला , How can we live with happiness in time of corona read in Bhojpuri what geeta shri Krishna says– News18 Hindi\nकोरोना काल के अवसाद अउरी परेशानी से बचे के उपाय करम योग में बा.\nकोरोना के अवसाद के समय कहल जा सकेला. रोग के डर रोजगार के चिंता, आ कुल्हि मिला के जड़ता के ओर ले जाए वाला काल चलता. अइसना में अगर कहीं से उम्मीद मिलेला त आध्यात्म से और इ आध्यात्म प्राचीन हिंदू साहित्य गीता में खूब बा. जरूरत बा एकरा के समझला के.\nLast Updated : November 27, 2020, 12:42 IST\nकोराना काल में जब सउंसे दुनिया घरन में सिमटल बिया आ निराश-हताश लोग अवसादग्रस्त होके अकबकाइल बा, सकारात्मक राह सुझावे आ मनुजता के करम-पथ से जोड़े के दिसाईं करम-योग के अहम भूमिका हो सकेला. श्रीमद्भगवतगीता ना खाली एगो धार्मिक-आध्यात्मिक-दार्शनिक ग्रंथ ह, बलुक भारतीय संस्कृति के अनमोल धरोहरो ह.एह में सिरिफ लीलापुरुषोत्तम श्रीकृष्ण के, अर्जुन के करमपथ प लवटावे का गरज से दिहल ज्ञान के उपदेशे भर नइखे, सही माने में एह में जिनिगी जीए के कला आ विज्ञान के बेजोड़ समन्वय बा. धरम उहे, जवन धारन करे. एह से कवनो अदिमी कबो धरम से निरपेक्ष ना हो सके. सभसे बड़हन धरम होला-करम का ओरि जीव-जान से प्रवृत्त भइल. एही से करम के सभसे बड़ पूजा आ अपना हाथे के जगरनाथ मानल गइल बा.\nआजु भूमंडलीकरण-बाजारवाद आउर भारतीय संस्कृति के छरनशीलता के एह दौर में, जब अदिमी अपना राह से भटकिके तमाम करिया करतूत में लपिटाइल बा आ कवनो हथकंडा अपना के ढेर से ढेर दौलत संहोथल जिनिगी के मकसद बनि गइल बा, गीता के करम-योग के उपादेयता अउर बढ़ि\nजात बा. विलासिता आउर अहम् का मद में चूर मनई मनुजता भुला गइल बा आ अपसंस्कृति के शिकार होके दईंतो से गइल-गुजरल हरकत करे प उतारू बा. ई निर्विवाद सांच बा कि हरेक मनई का भीतर इंसान आ शैतान-दूनों मौजूद रहेला.\nजब ऊ मानवता का खिलाफ कवनो काम करेला, त इंसान से हैवान बनि जाला आ उहे अदिमी जब अच्छाई के राह प चलत सतकरम के आपन जिनिगी बना लेला, तब ऊ सही माने में इंसान आ देवता बनि जाला. हमनीं के संस्कृति आदिकाल से ई सनेस देत आइल बिया कि जब परिवार के हरेक मनई शिष्ट, मर्यादित आ संस्कारवान होई, तबे बेहतर समाज के निरमान संभव हो पाई. ई कुल्हि आवेला-संत-महापुरुषन के सतसंग से, सत्साहित्य के अनुशीलन से, ज्ञान हासिल कइला से, प्रकृति-पर्यावरण के संरक्षण से आ जिनिगी में वैज्ञानिक अउर तरक्की-पसन सोच अपनवला से. जब कवनो खास मानुस में एह किसिम के सोच विकसित होला, त ऊ महापुरुष बनि जाला आ धरम के स्थापना अउर सतकरम के अहमियत हो जाला-\nपरित्राणाय साधुनाम् विनाशाय च दुष्कृताम्,\nधर्म संस्थापनार्थाय संभवामि युगे-युगे.\nजइसन करनी, ओइसन भरनी\nकृष्ण भगवान अर्जुन के साफ-साफ समुझावत कहले रहलन- 'कर्मण्येवाधिकारस्ते मा फलेषु कदाचन.' अदिमी पहिले कवनो मकसद तय करेला, फेरु अपना मकसद ले पहुंचे खातिर काम शुरू करेला. बाकिर काम से अधिका ऊ फल का बारे में सोचे लागेला.\nएही से ऊ सम्पूर्ण समर्पित भाव से काम में जुटि ना पावे. एह से गीता के करम-योग एह बात के खुलासा करेला कि हमनीं के फल के फिकिर छोड़िके सउंसे समरपन आउर मनोयोग से अपना करम में लीन हो जाए के चाहीं. काम करेके हक त आपन बा, बाकिर नतीजा केहू दोसरा के हाथ में बा. तुलसी बाबा एही करम-योग के दोसरा ढंग से साफ करत कहत बाड़न-\nकर्म प्रधान विश्व करि राखि,\nजो जस करहिं सो तस फल चाखा.\nकहे के मतलब ई कि दुनिया में करमे के अहमियत बा. जे जइसन करी,ओइसने ऊ फल पाई. जइसन करनी, ओइसन भरनी.\nएह असार संसार में तीन तरह के लोग होलन. पहिला किसिम के लोग करम में आवेवाली आफत-बिपत, बाधा-दिक्कत से डेराके काम के शुरुए ना करेला. अइसन मनई सभसे कमजोर, कामचोर आ सुविधाभोगी होला. दोसरा तरह के लोग काम शुरू त कऽ देलन, बाकिर जइसहीं बिघिन-कठिनाई के पहाड़ टूटि परेला, ऊ मुंह चोराके पाछा हटि जालन आ काम से हरदम-हरदम खातिर मुंह मोड़ि लेलन. बाकिर तिसरका प्रकार के परानी सभसे जीवटवाला होलन. ऊ काम शुरू करेलन.\nत लाख आफत-बिघिन के बावजूद ऊ धीरज-साहस से ओह काम के अंजाम ले पहुंचावेलन आ कबहूं निराश-हताश होके ना बइठसु. अइसने अदिमी के अथक मेहनत आउर लगातार कइल कोशिश कामयाबी के मंजिल ले पहुंचावेले. कहलो जाला कि उड़ान पांख से ना होला, होसला से होला आ इहे होसला-बिसवास राखेवाला, हिम्मत ना हारेवाला लोग अपना मकसद ले जा पहुंचेला.सांच पूछीं, त मंजिले खुद अइसना लोग का लगे आके कदम चूमेले:\nकदम चूम लेती है खुद आके मंजिल\nमुसाफिर अगर अपनी हिम्मत न हारे.\nराष्ट्रगौरव राजेन्दर बाबू त राष्ट्रपति भवनो में ई पांती अपना टेबुल का सोझा राखत रहनीं: हारिये न हिम्मत, बिसारिये न हरि नाम,\nजाहि विधि राखें राम, वाहि विधि रहिये.\nबाकिर गीता के करमयोग सही माने में निष्काम करमयोग ह. निष्काम करमयोग में लपिटाइल मनई कबो ई ना सोचे कि फल कब मिली, कइसे मिली? ऊ त करमे में सेवा आ समरपन भाव से एह तरे लवसान हो जाला कि आपन सुधियो-बुधि भुला-बिसरा देला.अपना होसो-हवास के खबर ना रहेला ओकरा. फेरु त बहुते बड़हन आ यादगार कामयाबी हासिल होला,बाकिर ऊ सफलता ओकर मकसद ना होला. ऊ त निष्काम भाव से करम में लागल रहेला. एगो पागल नियर. ऊ दिन के दिन आ रात के रात ना बूझे. अइसने बेमिसाल अनवरत साधना से कवनो ऐतिहासिक कृति सिरिजाले,कवनो अभूतपूर्व खोज होला आ देस-दुनिया के चकित करेवाली अजगुत रोशनी फूटेले.करमयोग जेकरा जिनिगी के मकसद बनिजाला, ऊ कर्मयोगी कहाला-निष्काम कर्मयोगी.\nभगवान के हाथ-हथियार\nअइसन कठिन साधना करेवाला साधक परमारथ के भावना से संचालित होला. सवारथ से ऊपर उठल रहेला.हरदम स्थितप्रज्ञ होला ऊ. आपन कवनो सुख आ दु:ख ओकरा के आनंदित भा उद्वेलित ना करे.अइसने महामानव के लछन समुझावत भगवान गीता में कहत बाड़न-\nदुखेषु अनुद्विग्न मना,सुखेषु विगत स्पृह:.\nवीतराग भय-क्रोध: स्थित धीर्मुनिरुच्यते..\nकहल गइल बा-'योग: कर्म सुकौशलम्.'\nअइसने लोग महामानव कहाला आ मानवतावादी विचारन के अपना करम में साकार करेला. अइसन लोग के निष्पाप परानी कहल जाला, जेकरा आचरन पर कबो शक-सुबहा के गुंजाइश ना होला. निष्काम भाव से करम में लागल अइसन लोग भगवान के हाथ-हथियार होला. भगवान कृष्ण के त गीता में कहनामे बा:\nलभन्ते ब्रह्म निर्वाण: मृषय: क्षीण कल्मषा:.\nछिन्नद्वैधा यतात्मना: सर्वभूतहिते रता:..\nआजु के अवसाद, तनाव, आपाधापी आ डांवाडोल परिस्थिति में निराश-हताश, इहां ले कि खुदकुशियो करेके सोचेवाला नकारात्मक सोच के सिकंजा में जकड़ल लरिकन, नवही से लेके पुरनकी पीढ़ी तक के लोगन खातिर गीता के करमयोग ना खाली जिनिगी जीए के माने-मकसद बतावेला, बलुक मानवतावादी आउर सकारात्मक सोच से जीवन के सार्थकता, जिनिगी जीए के कला आ तौर-तरीको पर गौरतलब रोशनी डालेला. आजु के विषम हालात में एह करमयोग के खास अहमियत बा. तबे आंतर के मानवतावादी चाह जीत के मंजिल ले पहुंचा सकेले. गीतकार जावेद अख्तर एगो कविता में कहलहूं बाड़न-\nचाह बा त मंजिल बा,मंजिल बा त रास्ता बा,\nरास्ता बा त मुश्किलो बा,मुश्किलो बा त होसला बा,\nहोसला बा त बिसवास बा, आ,बिसवास बा त विजय बा .\narticle in Bhojpuri lord krishna


जयकान्त सिंह जी के लिखल भोजपुरी कहानी ढाल | जोगीरा\nHome भोजपुरी साहित्य भोजपुरी कथा-कहानी जयकान्त सिंह जी के लिखल भोजपुरी कहानी ढाल\nजयकान्त सिंह जी के लिखल भोजपुरी कहानी ढाल\nपरनाम ! स्वागत बा राउर जोगीरा डॉट कॉम प, रउवा सब के सोझा बा जयकान्त सिंह जी के लिखल भोजपुरी कहानी ढाल, पढ़ीं आ आपन राय जरूर दीं कि रउवा जयकान्त सिंह जी के लिखल इ रचना कइसन लागल आ रउवा सब से निहोरा बा कि शेयर जरूर करी।\nटहलुआ भीतर जाके प्रोफेसर श्रीवास्तव के खबर देलस- ” हुजूर, छट्ठू राम डी टी ओ साहेब आइल बाड़ें।” प्रोफेसर श्रीवास्तव चिहइलें-” डी टी ओ छट्ठू राम! हमरा इहाँ! अच्छा ठीक बा। बइठाव, आवS तानी।” कुछ देर बाद अतिथि घर में प्रोफेसर श्रीवास्तव के पहुँचते डी टी ओ आगे बढ़ के उनका से हाथ मिलावत पूछलें -” पहचननी ?\nप्रोफेसर साहेब चेहरा पर चवनिया मुस्कान लेआवत कुछ भटभटाये के भाव – भंगिमा दरसावत बोललें – हम कुछ भटभटात बानी। माफ करब, ठीक से पहचननी ना।”\nप्रोफेसर श्रीवास्तव के बात बीचे में काटत डी टी ओ साहेब कहलें – आरे हम पैंसठ में ओही इस्कूल से मैट्रिक कइनी, जवना से रउआ मैट्रिक कइनी।अब त पहचानी। “प्रोफेसर श्रीवास्तव बोललें- आरे भाई, रउआ पैंसठ में मैट्रिक कइनी आ हम साठ में। कबहुँ के भेंटो नइखे बुझात तब कइसे पहचान लीं।\nआपन पूरा परिचय दीं तब अंदाज लागी।” एतना बतकही तक दूनो जने ठरे बतिआवत रहलें।एकर भान होते प्रोफेसर श्रीवास्तव उनका के बइठे के कहके अपनहुँ कुर्सी पर बइठत टहलुआ के आवाज देत कहलें – जो दू प्याली चाय बना के ले आव।\nफेर डी टी ओ साहेब कावर मुँह कके आपन पूरा परिचय देवे के कहलें। “एह पर डी टी ओ साहेब बोललें -” हमरो घरे रउरे गाँवे बा। बाकिर रउरा हमरा बाबू के नांव से ना चिन्हब।माई के नांव धरेब त जरूर चिन्ह जाएब। काहेकि हमार माई अँजोरिया रउरा किहाँ बरतन- पोछा करत रहे।\n“अँजोरिया नांव सुनते प्रोफेसर साहेब के स्थिति स्पष्ट हो गइल। ऊ मुस्कात कहलें – अच्छा त तूँ अँजोरिया चाची के बेटा हउअ।” एतने में टहलुआ दूनो जाना के आगु चाय रख दिहलस आ दूनो जाना आपन – आपन प्याली उठा के चाय सवादत परिवार, पड़ोस, मुहल्ला के हाल- समाचार बतिआवे लागल लोग।\nबतकही खतम होते डी टी ओ छट्ठू राम प्रोफेसर श्रीवास्तव से निहोरा करत कहलें – “हमार इच्छा बा कि रउरा काल्ह हमरा कार्यालय में आईं। इंकार जन करब। “प्रोफेसर श्रीवास्तव ना, ना कह पवलें आ अगिला दिन डी टी ओ छट्ठू राम के कार्यालय में पहुँचले त डी टी ओ छट्ठू राम अपना बड़का हाकिमी कुर्सी से उठके उनका से हाथ मिलवलें। सामने वाली कुर्सी पर बइठे के इसारा कइलें।\nजलपान – ठंडा सब चलले रहे कि डी टी ओ छट्ठू राम के किरानी कुछ फाइल उनका दस्तखत खातिर ले आके उनका आगु धइलस। ओकरा फाइल धरते ऊ पूछलें- “कएगो दरखास्त बा।” किरानी बाबू कहलें – “हजूर, बारह गो।” डी टी ओ – हुरुकलें, तब एकर पइसा। हमार दस्कती ? “किरानी बाबू प्रोफेसर श्रीवास्तव के ओर देखके डी टी ओ साहेब के कान में गँवे से फुसफुसइलें- ” हजूर, ओकर चिन्ता मत करीं। ऊ राउर गिनके मिल जाई।सामने के साहेब सुनिहें त जुलुम हो जाई।”\nकिरानी बाबू के बात सुनते ऊ ठठाके हँसत कहलें – “आरे ई घर के आदमी बाड़न। फाइल इहँवे रहे दS आ पहिले हमार दस्कती ले आवS।” ना त बाद में सब आपुस में बाँट लेबS लोग आ हम हाथ मलते रह जाएब।” जइसे किरानी बाबू बाहर गइलें कि प्रोफेसर श्रीवास्तव डी टी ओ छट्ठू राम से बोललें – “आरे सभका सोझा अइसन जन करS भाई। केहू सुन ली त तोहरा खातिर आफत हो जाई।” प्रोफेसर श्रीवास्तव के बात सुनके डी टी ओ छट्ठू राम कुटिल मुस्कान छोड़त बोललें – ” हमनी का दलित हईं।\nहमनी के खिलाफ केहू अइसन आरोप लगाके कुछ ना बिगाड़ सके।उल्टे ओकरा पर नाजायज ढंग से से एगो दलित के फँसावे के आरोप लाग जाई आ हरिजन एक्ट में अइसन फँसिहें कि जल्दी बेलो ना होई। एह से हमनी अइसन डर- भय से प्रायः निफिकिर रहिले। खैर, आरे हमनी कहँवा अझुरा गइनी। एक- एक प्याली चाय बनवाईं ।” एह पर प्रोफेसर श्रीवास्तव इंकार करत कुर्सी से खड़ा होत कहलें – “अब ना, बहुत हो गइल।”\nअगिला लेखभोजपुरी लोकोक्ति और अर्थ : दुसरका भाग


सीरीज जीते से बस एक डेग दूर बिया टीम इंडिया – टटका खबर\nविशाखापट्नम. 23 नवंबर (वार्ता) पिछला मुकाबले मे मिलल शानदार जीत के बाद मजबूत हौसला वाली भारतीय टीम जब अतवार का दिने एहिजा अपना कप्तान महेद्र सिंह धोनी के अगुवई में वेस्टइंडीज का खिलाफ दुसरका एकदिना खेले उतरी ओकर अकेला लक्ष्य होखी मैच जीत के सीरीज कब्जियावल.\nवेस्टइंडीज टीम के कोच्चि मे छह विकेट से हराके भारत के टीम पहिलही एक शून्य के बढत बना लिहले बिया.\nमेहमान टीम वेस्टइंडीज के हालत एह घरी बहुते नाजुक बा आ टीम मनोवैज्ञानिक दबाव में बिया.\nTags: एकदिना, क्रिकेट, भारत, वेस्टइंडीज


मेरे साजन तेरे कारन फिलिम में प्यार क मसीहा बनल बाड़े बालेश्वर सिंह – Anjoria\nहर किरदार के जीवंत कर देबे वाला अभिनेता बालेश्वर सिंह आनन्द मिडिया एण्ड इंटरटेनमेंट के बैनर तले बनत फिलिम “मेरे साजन तेरे कारन” में प्यार क पाठ पढ़ावत प्रेम के मसीहा बनल बाड़े. उनुकर किरदार एन्टी हीरो के बा जे दू गो बिछुड़ल प्रेमियन के फेर से मिलावे ला अपना जान के बाजी लगा देत बा.\nएह फिलिम के निर्देशक राजीव राय, संगीतकार के॰ रत्नेश मिश्रा, छायांकन पवन गुप्ता, मार धाड़ किंदर पाजी, आ नृत्य निर्देशक केदार मास्टर बाड़न. मुख्य भूमिकन में रविराज दीपू, अपूर्वा बिष्ट, बालेश्वर सिंह, मनोज टाईगर, गोपाल राय, बंदिनी मिश्रा, अवधेश मिश्रा आ आईटम डांसर सीमा सिंह बाड़ी.\nबालेश्वर सिंह एकरा अलावे एस के फिल्म्स (चेन्नई) के बैनर तले बने जात”गरदा” में बतौर खलनायक नज़र अइहें. इनकर आवेवाली अउर फिलिमन में एक लैला तीन छैला, चुन्नू बाबू सिंगापुरी, यादवजी, हम मस्ताने, तिलक तराजू और तलवार, गरदा उड़ा देब, आ लाडली वगैरह बाड़ी सँ.


खेसारी लाल यादव – Anjoria\nTag: खेसारी लाल यादव\nखेसारी लाल के नया भोजपुरी फिलिम ‘बाबरी मस्जिद’ के पहुलका झलक पिछला दिने मुम्बई में जारी हो गइल. एक तरफ आजुकाल्हु खेसारी लाल के फिलिम ‘मेहंदी लगाकर रखना’ बॉक्स ऑफिस…\nनवम्बर 17, 2016 Editor\nपिछला 11 बरीसन से लगातार सफल ढंग से आयोजित होत आवत भोजपुरी फ़िल्म अवार्ड के 11वां समारोह शनिचर 12 नवंबर के मलाड के अर्थवा कैम्पस में रेड कारपेट संगे आयोजित…\nभोजपुरी सुपरस्टार खेसारीलाल के जादू दर्शकन पर खूब चलत बा तबहिए नू 25 जुलाई के सलमान खान के ‘किक’ के सोझा बिहार में रिलीज भइल फिलिम ‘जानेमन’ ना सिरिफ बंपर…\nईद का पाक मौका पर 29 जुलाई से बिहार में भोजपुरी सुपरस्टार खेसारी लाल यादव के फिलिम ‘खून भरी मांग’ रिलीज़ होखे जात बा. निर्देशक राजकुमार आर.पाण्डेय के एह मल्टीस्टारर…\nशौर्य एंटरटेनमेंट के बैनर तले बनत पहिला फिलिम में खेसारी लाल यादव आ मनोज द्विवेदी एके संगे नजर अइहें. एह फिलिम के कहानी आ निर्देशन मंजुल ठाकुर के बा. निर्माता…\nबहुते चरचा में रहल भोजपुरी फिलिम “बेताब” के बिहार टेरीटरी ला मुँहमांगा दाम प खरीदल गइल बा आ एकरा के बिहार में २८ फरवरी से देखावल जाई. बिहार में एकर…\nभोजपुरी सिनेमा के सुपरस्टार खेसारीलाल यादव साल 2013 के सबले सफल नायक रहले खेसारीलाल यादव जिनकर एह साल कुल सात गो फिलिम रिलीज भइली स. पहिला रहल ‘हवा में उड़ता…


व्यंग – Anjoria\n‘सूर्पनखा’ का नाक के चलते असों होली ना मनाइब.\nमार्च 4, 2015 Editor\n– नर्वदेश्वर पाण्डेय देहाती मनबोध मास्टर दुखी मन से कहलें – असों होली ना मनाइब. मस्टराइन पूछली- काहें? ऊ कहलें – सूर्पनखा की नाक की चलते. बात सही बा. जहां-जहां…\n– नर्वदेश्वर पाण्डेय देहाती मंदिर में मंथन भइल, मिली जाम से मुक्ति? जाम-झाम क नाम पर, आपन-आपन युक्ति.. नगर निगम में धांधली, गेट में ताला बंद. लाठी चार्ज में बहल…\nदिसम्बर 5, 2014 Editor\n– अशोक द्विवेदी उहो बजावे ले एकतारा ! तुलसी, सूर प’ मूड़ी झाँटसु ले कबीर के नाँव, सरापसु भदभाव के टाफी चाभत कबिता कहनी लीखसु नारा ! उहो बजावे ले…\nसितम्बर 11, 2012 OmPrakash Singh\n–  नीमन सिंह एक बेर के बात ह, नारद मुनि कहीं से गुजरत रहनी. ओही रास्ता में उनुका एगो आदमी मिलल, उ आदमी कुछ जियादही भोला–भाला, माने कि कुछ–कुछ…


दिलवाले दुल्हनियां ले जाएंगे हम पहिली बार कब देखनी? इ याद ना ह, लेकिन एतना पता ह कि जब ए फिलिम के हम पहिली बार देखनी तबसे इ हमार फेवरेट हो गइल। अब तक हम डीडीएलजे के टीवी पर अनगिनत बार देख भयल हंई, लेकिन हमरे मन में हमेसा अपने ए फेवरेट फिलिम के सिनेमा हॉल में न देख पउले क पछतावा अउर दुख रहे। डीडीएलजे जब रिलीज भइल रहे तब हम गांव में रहनीं। शहर में फिलिम देखे जाए क परमिशन हमहन के कब्बो ना मिले। सच कहीं त डीडीएलजे हमरे सहर में कब लगल रहे, हमके पते ना ह। काहें से कि तब हम छोट रहनीं। शुक्र हो, फिलिम रिपोर्टर के नौकरी के, जेकरे वजह से हमके इ फिलिम अब हॉल में देखले के सौभाग्य मिलल, और शुक्र हो मराठा मंदिर हॉल के करता-धरता लोगन के, जे चौदह साल बाद भी अपने इहां इ फिलिम के चलावत हवें।\nपन्द्रह अक्टूबर दो हजार नौ के दिने ऑफिस से डीडीएलजे पर इस्पेसल इस्टोरी करे क जिम्मा दिहल गइल। हम और हमार सहकर्मी मिलके इ फैसला कइनी जा कि पहिले हॉल में चलके फिलिम देखल जाइ ओकरे बाद इस्टोरी लिखल जाइ। एही बहाने हॉल में डीडीएलजे देखले क हमार पेंडिंग ख्वाहिश भी पूरी हो जाई। मराठा मंदिर में डीडीएलजे चौदह साल से चलत हिय, इ त पता रहे, लेकिन केतनी बजे क शो रहेला, इ ना पता रहे। आजकल के फिलिम के विज्ञापन के तरह डीडीएलजे के अखबार में विज्ञापन भी ना छपेला कि देखके शो क टाइम पता क लिहल जा। सो, इ फैसला भइल कि अगले दिन हमहन सीधे हॉल पहुंच जाएके।\nदूसरे दिन सुबह दस बजे के करीब हमरे सहकर्मी के फोन आइल कि साढ़े ग्यारह बजे क शो ह अउर रोज खाली एक्के शो होला। हमरे समझ में ना आइल कि अब का करीं? काहें से कि हमरे इहां से मुंबई सेन्ट्रल पहुंचले में कम से कम डेढ़ घंटा क समय लगेला। भागत-भागत कइसहूं हम मुंबई सेन्ट्रल स्टेशन पहुंचनीं और उहां से बहरे निकलनी त एगो बोर्ड पर मराठा मंदिर के ओर गइले क निसान बनल रहे। जल्दी-जल्दी हम ओ निसान के फालो करत गइनी त सामने मराठा मंदिर लउकल और ओपर दिलवाले दुल्हनिया ले जाएंगे के बडिय़ार क पोस्टर लउकल। ओ पोस्टर पर दिलवाले दुल्हनिया ले जाएंगे के पांच सौ सप्ताह पूरा कइले के बारे में बड़ा-बड़ा अक्षर में लिखल रहे। हम बहुत खुस भइनी, लेकिन जइसहीं गेट पर पहुंचनी, गेट वाला रोक देहल। उ कहलस कि अब गेट तीन बजे खुलेगा, तब आना। अभी अंदर नहीं आ सकते। जब हम ओसे कहनीं कि हम प्रेस वाला हईं त फटाक से गेट खोल दिहलस।\nअंदर हमार सहकर्मी रहली, उ मैनेजर से बात क भइल रहली। हॉल में काम करे वाला एगो आदमी आइल। उ हमहन के सम्मान से हॉल में ले जाके बइठा दिहलस। परदा पर सिमरन के बियाह के तैयारी वाला सीन चलत रहे। राज सिमरन के घर में भाग भाग के सब कर मदद करत रहे। काफी फिलिम निकल चुकल रहे। खैर, सीट पर बइठले के बाद जब थोड़ा आंख के सामने क अंधेरा छंटल त अपने अगल-बगल इ देखके खातिर नजर दउड़वनी कि केतना लोग हॉल में हवं? हमके यकीन ना भइल लोगन के देखके। डीसी में कम से कम पचास लोग पिक्चर देखत रहने। बालकनी क पता न? एतना दर्शक तो आजकल के नई फिलिम के पहिला शो में भी ना मिलेलन। मजेदार बात इ रहल कि परदा पर राज के डायलॉग बोलले से पहिलहीं हॉल में कब्बो ए कोने से त कब्बो ओ कोने से डायलॉग सुनाई दे दे। सब लोग मजा लेके फिलिम के एंज्वॉय करत रहने। हमहूं के खूब मजा आवत रहे। डीडीएलजे के बड़ा परदा पर देखले के मजा कुछ अउर ही ह। परदा पर डीडीएलजे एकदम फ्रेस चलत रहे और भारी संख्या में दर्शक भी बइठल रहनें। एक्को बार ना लगल कि डीडीएलजे चौदह साल पुरानी पिक्चर हो गइल हिय। इहे कुल सोचत-सोचत फिलिम देखत रहनीं। अब मन के इहो कसक मिट गइल कि हॉल में डीडीएलजे ना देखले हईं।\nपिक्चर खतम भइल त हमहन दर्शक लोगन से इ पूछे के कोसिस कइनी जा कि उ लोग डीडीएलजे देखे थिएटर में काहें आइल रहनअ हं? कम से कम अस्सी लोग डीडीएलजे देखके निकलन। सबकर जवाब लगभग इहे रहे कि डीडीएलजे उनकर फेवरेट फिलिम हिय, एही मारे उ एके देखे बार-बार मराठा मंदिर में आवें न। ए दर्शक लोगन में बुजुर्ग, प्रौढ़, युवा लडक़ा-लडक़ी सब लोग रहनें। सिनेमा हॉल के मैनेजर से इ जानके बड़ा सुखद आश्चर्य भइल कि अबहिन डीडीएलजे के पांच साल अउर मराठा मंदिर में उनकर चलउले क प्लानिंग ह। लागत ह कि मराठा मंदिर में चार पीढ़ी क मनोरंजन क भइल इ फिलिम अबहिन कुछ अउर पीढ़ी के सिनेमा हॉल में डीडीएलजे के देखले क ख्वाहिश पूरी करी।\nदिलवाले दुल्‍हनिया ले जाएंगे रघुवेन्द्र सिंह सिने संस्‍कार\nDewlance हिन्दी होस्टिंग said…\nकमाल बा हो बाबू...जिउ खुस होइगा...जियो रघुवेंदर भइया...अइसइ लिख्खा करउ...नाव करिहौ...।


Bhojpuri is the language of feeling of wealth full of sweetness Bhojpuri: अपार शब्द संपदा वाली भाव के भाषा ह भोजपुरी, मिठास एतना कि बस सुनत रह जाइब!– News18 Hindi\nBhojpuri: अपार शब्द संपदा वाली भाव के भाषा ह भोजपुरी, मिठास एतना कि बस सुनत रह जाइब!\nभोजपुरी में भाव के प्रवाह ह. इही से कतहीं आ कबहूं भोजपुरी बोले लागे त ओकरा आ सुने वाला दुनो के आनंद आ जाला. भाव से चलला के कारण भोजपुरी में कबो शब्द के कमी ना पड़ेला.\nLast Updated : June 17, 2021, 19:18 IST\nभोजपुरी भाव के भाषा (भाखा) ह. ये भाषा के सरजना पाणिनी महराज ना कइले रहला हां, बाकिर एकर आपन एगो तरतीब बा. बोले वाला अपना हिसाब से बोलेला आ समझे वाला ओही भाव में समझ लेला. रस के संचार पूरा होला. भोजपुरी के दूसरा बोली भाषा से आवे वाला शब्द, मुहावरा आ कथा-कहानी से कवनो परहेज नइखे. संस्कृत आ अवधी से त सोझे रिसदारी बा. अंगरेजी जइसन दूसरा जाति के भाषा के शब्दन से भी ये बोली के कवनो दिक्कत परेशानी नइखे. हां भोजपुरी में शामिल कइला के एगो शर्त बा- दूसरा भाषा से अइला प भी नियम भोजपुरिये के चलेला.\nसमझे के होखे त कहल जा सकेला कि जेलर के भोजपुरी बनावे खातिर ओकरा के जेलरवा क दिहल गइल. स्कूल, स्कूलवा हो गइल. मास्टर, माहटर हो गइने. स्टेशन के ले आ के टेसन, टिसन या टिसनवा कह दिहल गइल. अउरी बहुत उदाहरण बा. हाल तक पुरान लोग डॉक्टर के बहुत शान से सिबिल सरजन कहत रहल हां. इहे ना केहू खाली खड़िए बोली बोले त ओकरो से मोकाबला करे के भोजपुरी बोले वाला लोग एगो अलग तरीका के भोजपुरी तइयार क लेले बा. याद करीं ‘खदेरन के मदर’ वाला. याद आ गया नू. लोहा सिंह के रेडियो नाटक. बंगाल में नौकरी करे गइल लोग त उहां के बंगाली भद्रलोक से भी मुचेहटा ले लिहल आ एगो अलग भोजपुरी गढि दिहलस. “तुम केने जाता है. ड्यूटी केतना बजे से है.”\nकहे के मतलब इ बा कि भोजपुरी लोक के बोली भाषा ह, अउरी एकरा में गजब के एडॉप्टीबिल्टी, माने कवनो परिस्थिति के स्वीकार करे के, ताकत बा. इहे एकर जीवन रेखा भी ह. भोजपुरी के इ एडाप्टीबिल्टी के बहुत बारीकी से समझने कवि कैलाश गौतम जी. काशी के लगही जन्मल कैलाश जी इलाहाबाद रेडियो में नौकरी कइने लेहाजा उहां के इलाहाबादी अउरी अवधी के समझने. ओकरा से कैलाश जी एगो अइसन भोजपुरी के रचना कइने जवन सबका समझ में आ जाई. एही कारण उनकर कविता लोक के कविता, जन के रचना होखला के बाद भी हिंदी के कविता लागेला. आ सब लोगन के समझ में आवेला. तनी देखीं –\nगठरिया में अब का रषाई बतईहा\nएमें आजी के प्रयोग बा. आजी भोजपुरी आ अवधी दूनों में दादी के कहल जाला. जेकरा ना समझ में आवे ओकरा खातिर अइया लिख देले बाने. इ अलग बात ह कि भोजपुरी में इआ भी कहल जाला. वइसे सही बात त इ बा कि भोजपुरी के बहुत आदर आ प्रेम से केहू प्रयोग कइले बा त उ हवें बाबा तुलसीदास जी. बाबा रामचरित मानस में भोजपुरी के शब्दन से अइसन चमत्कार कइले बाने जवन केहू ना कई सकल. बाबा लिखत हवें –\nजोगवहिं प्रभु सिय लखनहि कैसें. पलक बिलोचन गोलक जैसे॥\nसेवहिं लखनु सीय रघुबीरहिं. जिमि अबिबेकी पुरुष सरीरहिं॥\nएकरा में जोगवहि आ सेवहिं के अर्थ में बहुत ढेर अंतर नइखे. कवनो चीज के लोग से के धरेला. कवनो चीज के बहुत जोगा के धरे ला. जोगवला में एगो भाव बा कि कवनो चीज के सुरक्षित रखे खातिर जेतना उपाई हो सकेला उ सब कइल जाला. जइसे आजी-दादी अपना नाती-पोता के जोगा के राखेला. अपना तीसरा पीढ़ी के खाली खिया पिया के फिट भर ना राखेला. करिआ टीका लगा के, चनरमा, ताबीज पहिना के नजर से भी बचावेला. येहीके जोगावल कहल जाला. जोगवला में भौतिक सुरक्षा से आगा बढ़ि के देवता-भूत-पितर जवना के दुनियाववी शक्ति से ऊपर कहल जा सकेला ओहू से रखवारी करे के भाव होला. जबकि सेवला में दुनिया भर के चीज से हिफाजत करे के अर्थ आवेला. सोझ समझल जाउ त मुर्गी आपन अंडा से के रखले रहे आ कवनो जानवर ओकरा के आ के खा लिही.\nबाबा जेतना आसानी से येही दू शब्द से आपना चौपाई के सिद्ध क देले बाने उ दुनिया भर के दूसरा भाषा में मिलल आसान नइखे. धार्मिक लोग मानला कि भगवान चाहस त भक्त के जोगा सकेने. ओकरा के कवनो दिक्कत से बचा सकेने लेकिन अगर भक्त कतनो चाहे त उ ओही तरे कवनो वस्तु के ना बचा सकेला जइसे कवन सामान्य व्यक्ति बहुत ढेर उपइ कइके भी अपना शरीर के हमेशा षातिर ना बचा सकेला. जमराज भइसा प चढ़ल अइहें आ एक ना एक दिन लेई जइहें.\nभोजपुरी में जवन नरमी आ एकर जवन लहजा बा उ एकरा के विशेष बना देला. सख्ती से भी केहू असली भोजपुरी वाला आपन बात कही त ओकरा में तहजीब ना छोड़ी. देखी – “आजी रउआ अब बहुत बोलि लिहनी. अब रहे दिहीं ना त हमरा कुछ अउरी सोचे के पड़ी.” शब्द संपदा आ तहजीब के कारण अगर कहल जाउ कि हिंदी से जुड़ल तमाम भाषा- बोली में भोजपुरी के उहे जगह बा, जवन स्थान उर्दू में रेख्ता के बा त गलती ना होई.\nउर्दू के शायर अनवर जलालपुरी साहेब कहले बाने –\nन बामो दर न कोई सायबान छोड़ गए, मेरे बुजुर्ग खुला आसमान छोड़ गए\nवो जिसको पढ़ते नहीं, बोलते सब है, जनाबे मीर भी कैसी जबान छोड़ गए.\nभोजपुरी के स्थिति भी अइसने बा. एकरा में अब लिखा-पढ़ी नइखे होत लेकिन जब केहू बोलेला त सही में लागेला कि भाव के खुलल आकाश में आदमी पवरता.